text:
2017: Bazarase dutege icyico ngo batagira ngo?
Maze iminsi nsoma ibyagiye bivugwa ku nyandiko (comments) yasohotse ku rubuga IGIHE.com ku byerekeye niba bikwiye ko u Rwanda rukomezanya na Kagame nyuma ya manda ze ebyiri bintera kwibaza niba Abanyarwanda bazi igihugu cyabo. Naje ariko gusesengura amasaha comments nyinshi zasohokeyeho nsanga inyinshi zarandikiwe hanze y’u Rwanda ndetse zimwe muri zo byasaga n’aho zakanditswe n’umuntu umwe ugenda ahindagura amazina. Byumvikana rero ko zanditswe n’abantu bashobora kuba bashaka kujijisha abo (...)
Maze iminsi nsoma ibyagiye bivugwa ku nyandiko (comments) yasohotse ku rubuga IGIHE.com ku byerekeye niba bikwiye ko u Rwanda rukomezanya na Kagame nyuma ya manda ze ebyiri bintera kwibaza niba Abanyarwanda bazi igihugu cyabo. Naje ariko gusesengura amasaha comments nyinshi zasohokeyeho nsanga inyinshi zarandikiwe hanze y’u Rwanda ndetse zimwe muri zo byasaga n’aho zakanditswe n’umuntu umwe ugenda ahindagura amazina. Byumvikana rero ko zanditswe n’abantu bashobora kuba bashaka kujijisha abo basangiye igihugu cyangwa bashaka kubatsindira ibitekerezo byabo.
Hagati aho ariko iriya nyandiko yanatumye abantu aho bari hatandukanye batobora bagatanga ibitekerezo binyuranye kuri uriya mukoro wari warahawe abanyamuryango ba FPR, gusa ariko ubu n‘Abanyarwanda bandi bakaba bawugereje. Uko kunyurana kw’ibitekerezo ndetse rimwe rwose ugasanga bihabanye kwanteye kwibaza niba abanyarwanda bose bazi neza u Rwanda rwabo cyangwa se niba barubona kimwe. Nibajije byinshi nahinira mu mvugo ebyiri zishushanya. Hari abo wabwira uti “Umugayo si ukuraswa ahubwo umugayo ni ukuraswa ugatega icyico”. Kuraswa ntawe ubyanga kuko urasa ni we ubigena. Gusa iyo ubona uguhiga yafoye icyo uba usigaranye ni ukuzibukira ngo ataguhamya mu cyico. Birumvikana rero ko igitangaza ari ukubona uwo bafora berekezaho agatega icyico. Hari n’abandi wakwibutswa ko “kizira gucira umugisha”.
Muri iyi nyandiko nifuje kugira icyo mvuga ku ihame ry’izungura ry’ubutegetsi muri rusange (1), nsobanure iby’abavuga ko Kagame adakwiye kurenza 2017 akiyobora u Rwanda (2), nsobanure iby’ababona Kagame akwiye kuzirenza(3) hanyuma mbone kwanzura(4).
1. Kuzungura ubutegetsi mu mateka muri make
Mu bihe bitandukanye henshi ku Isi gusimburana ku butegetsi byabaye ngombwa kandi bihabwa umwanya mu mitunganyirize y’ubutegetsi kubera impamvu zinyuranye. Muri zo, iy’ingenzi ni ukuba ari uburyo bwo gukumira kurwanira ubutegetsi kugira ngo abatagishaka runaka uyu bategereze igihe cye ko kirangira aho kumuvanaho ku ngufu, n’izindi zinyuranye. Ibi byatumye habaho mu bihugu byose mu bihe binyuranye by’amateka yabyo uko izungura ry’ubutegetsi rikorwa.
Ni gutyo mu Rwanda rwo hambere habagaho Abiru batashoboraga gutatira ibanga babikijwe ry’uzima ingoma Umwami amaze gutanga. Ababashije gusoma ibitabo byanditswe na Padiri Alexis Kagame ndetse babashije kurushaho gucengera ibyajyanaga n’izungura ry’ubutegetsi, cyane cyane uburyo ubwoko bubyara abazima (kwima) ingoma bwagenwaga n’ibindi byakorwaga nyuma y’itanga ry’Abami. Iyo usomye Alexis Kagame mu nyandiko “Le code ésothérique” cyangwa ugasoma Jan Vansina mu gitabo “Le Rwanda ancien: Le Royaume Nyinginya” iby’ingenzi ubasha kuvanamo ni uko: Uko ingoma ihereza indi byabaga byarateguwe n’ubwo nta nyandiko byabaga byanditsemo ariko byabaga biri mu mabanga y’Abiru batashoboraga gutatira igihango bamena ibanga babikijwe cyangwa barihindura. Ikindi uvanamo ni uko izungura ry’ubutegetsi ryitaga iteka ku masomo yavaga mu mateka y’u Rwanda uko yabaga abitswe mu mitwe y’Abacurabwenge (ni gutyo amazina nka Ndahiro yaciwe mu mazima y’Abami). Ikindi uvanamo ni uko uzayobora yategurwaga mu buryo yarerwaga.
Si mu Rwanda rwa kera gusa kandi na n’ubu ibihugu bigifite Abami Itegeko Nshinga ryabyo riba rigena uburyo ibikomangoma bikurikirana mu kwima ingoma. Si no mu buyobozi bw’ibihugu ndetse n’ubw’amadini nka Kiliziya Gatolika usanga amategeko (droit canon) asobanura uko Papa usimbura undi atoranywa ndetse byananirana bakabisengera bakagera n’aho bacunga icyerekezo cy’umwotsi bisa nko gutombora uzamusimbura. Ibi byose icyo bishimangira ni uko isimburana ku buyobozi bukuru ari ikintu cyitonderwa, kidahubukirwa kandi kikagira ibyo kigenderaho byanditse. Impamvu si n’iyindi kandi ni uko iteka intambara yo kurwanira ubutegetsi yisasira imbaga aka wamugani ngo aho inzovu zirwaniye hapfa ibyatsi.
Ni gutyo rero n’igihe u Rwanda rwahabwaga ubwigenge Repubulika igasimbura ingoma ya cyami nyuma y’amatora yo ku wa 25 nzeri 1961, kimwe no mu bindi bihugu, u Rwanda rwaruhuye abiru maze mu kwezi kwakurikiye iby’uko izungura ry’ubutegetsi rigenda byandikwa mu Itegeko Nshinga. Iryo Tegeko Nshinga Perezida Kayibanda yashatse ko rivugururwa ku itariki ya 18 Gicurasi 1973 ubwo ryahindurwaga kugira ngo azabone uko yiyamamariza kongera kuyobora u Rwanda mu matora yari ateganijwe muri Nzeri 1973, maze Habyarimana amutungura amukuraho igihe kitageze.
Habyarimana akimara gufata ubutegetsi yahagaritse Itegeko Nshinga, asesa Inteko y’Abadepite ndetse benshi arabafata arabafunga bagwa muri gereza. Ibyemezo mu mizo ya mbere yabifatanye n’itsinda ry’abasirikari bafatanije ryiswe Komite y’Amahoro n’Ubumwe bw’Igihugu. Kuva 1973 kugeza 1981 igihugu cyabayeho nta Tegeko Nshinga kigenderaho mbese kiyoborwa uko abyumva. Hagati aho muri 1975 yari yarashyizeho MRND ari ryo shyaka buri munyarwanda wese yagombaga kubamo kuva avutse kugera apfuye nta mahitamo afite.
Muri 1981 , Itegeko Nshinga ryasubijweho ariko riza ritagena umubare wa manda Perezida Habyarimana watoranywe na ryo ashobora kwiyamamariza.
Muri 1991, Itegeko Nshinga ryasimbuye iryari ririho ryanditswe ku gitutu cy’Intambara y’Inkotanyi n’amashyaka yarwanyaga Habyarimana, ihame rya manda ebyiri ryagiyemo ndetse rigumaho no mu masezerano ya Arusha.
Muri 2003 hatowe Itegeko Nshinga tugenderaho ubu rishimangira mu ngingo yaryo ya 101 ko Perezida wa Repubulika atorerwa manda y’imyaka 7 ishobora kongerwa rimwe gusa kandi ko uko byagenda kose nta muntu n’umwe wemerewe kwiyamamariza manda zirenze 2.
Ngayo mbese amateka ahinnye y’izungura ry’ubutegetsi mu Rwanda kuva ku ngoma ya Gihanga wa Mbere Ngomijana kugeza ubu unyuze ku ngoma za Kayibanda na Habyarimana. Magingo aya ari na bwo Abanyarwanda bamaze iminsi bungurana ibitekerezo ku kibazo cyo kumenya niba u Rwanda rukwiye gukomezanya na Kagame nyuma ya 2017 cyangwa niba rukwiye kuyoborwa n’undi. Hari ababona kuvugurura iriya ngingo bifite icyo byamara (2) hakaba n’abasanga byanagira icyo byakwangiza (3). Ibi byose tugiye kubinyuramo mbere yo kugera ku musozo(4).
2. Abasanga Kagame akwiye kugenda
Abasanga Perezida Kagame akwiye kugenda nyuma ya 2017 iyo ubateze amatwi barimo ingeri nyinshi.
Hari abasanga u Rwanda atari akarwa muri iyi si ahubwo ari igihugu kiri mu ruhando rw’amahanga bityo ngo bikaba byaba byiza u Rwanda rugiye rukora ibyo abandi bakora kuko usanga n’ubwo nta masezerano mpuzamahanga abigenga ariko ibihugu bitari bike bisa nk’ibyumvikanye ko ubiyobora atarenza manda 2 kuzirenza bigafatwa nko kwikanyiza . Si byose ariko kuko hari ibihugu birimo n’ibikomeye nk’u Bwongereza usanga nka Margaret Tatcher yaratorewe manda 3 hagati ya 1979 na 1990 ubwo yeguraga, cyangwa se Franklin D. Roosevelt wategetse Leta Zunze Ubumwe za Amerika manda zigera kuri enye hagati ya 1933 na 1945. Ndetse no muri iki gihe mu gihugu gisanzwemo Demokarasi nka Argentine impaka zirakomeza kureba niba umugore ukiyoboye neza atakwiyamamariza manda ya 3 habanje kuvugururwa Itegeko Nshinga.
Abasanga Kagame atakomeza ngo yiyamamarize manda ya 3 barimo abasanga ngo mu gihe atarahigamira undi wamusimbura Abanyarwanda batazigera bamenya niba koko ntawundi wabasha kuyobora u Rwanda nkawe cyangwa kumurenza. Ndetse muri aba hari n’abongeraho ko Perezida Kagame ari umuntu ushobora kunanirwa, kumugara cyangwa kubura ubuzima kandi yaba atakiyobora u Rwanda ntiruhereko ruzima bityo akaba nta mpamvu yo kuvuga ko u Rwanda rutamufite rutabaho kuko n’ubundi rutazamuhorana. Abasanga u Rwanda rutakomezanya na Kagame nyuma ya 2017 impamvu bavuga n’ubwo batazihuza ntibanazihurireho barazigwije. Hari n’abavuga mu mvugo isanzwe inarimo ikintu cyo kuregeza no koroshya ibintu ngo ”hajyeho n’undi nawe turebe”, “Igihe yaririye nareke n’abandi barye”, “na nyina w’undi abyara umuhungu”. Muri abo boroshya ibintu hari n’abadatinya kuvuga ngo “nareke hajyeho undi hanyuma nibimunanira abone kugaruka!”. Hari ndetse n’abandi basanga yagenda ariko bakanga kwirengera ibyo bavuga maze impamvu zabyo bakazimwitirira bavuga ngo “ni we wabyivugiye avuga ko imyaka 7 ya kabiri iramutse irangiye adafite umusimbura yaba yaratsinzwe none nahame ku ryo yavuze”.
Abandi na bo mu buryo bw’ubuhendabana bakongeraho impuhwe nyinshi ngo “none se koko kweli muzehe wacu tumureke abe nka Kaddafi, abe nka Mugabe, abe nka Gbagbo, tumureke koko ataradukosereza maze ejo azandurire muri manda ya gatatu maze ikosa rimwe rizimye izina rye? Aba barusha nyina w’umwana imbabazi twizere ko batabivugishwa n’impuhwe za bihehe!
Muri iki gika tuvuze abasanga Kagame atakomeza uko babivuga ariko ntituvuze ikibibatera turaza kukigarukaho mu musozo ariko mbere yaho reka tunarebe abasanga yakomeza uko babisobanura(3).
3. Hari abandi basanga kureka Kagame ngo agende byaba ari ugucira umugisha
Ibi byatangiye kugaragara ubwo Perezida Kagame yasabaga abanyamuryango kubitekerezaho yumvikanisha ko n’ubwo atatererana u Rwanda ariko byamugora gufata icyemezo bamusaba ari benshi cyo gukomezanya na we. N’ubwo ibivugwa mu Itegeko Nshinga bari babizi ariko benshi babaye nk’abakibyumva maze si ukugaragaza impungenge bivayo.
Bamwe bamwibutse bayobowe na we inzira yo gutaha nka Musa muri Bibiliya. Bamwibutse haba mu buryo yayoboye urugamba rwarwanywe n’abana b’imigirigiri barwanisha imbunda nto, batagira ibibatunga n’imiti ibavura bagatsinda ingabo zibihemberwa zirwanisha imizinga kandi zishyigikiwe n’abarwanyi kabuhariwe b’Abafaransa.
Bamwibutse bagera mu gihugu cyasahuwe amasanduku yacyo y’ifaranga kugeza ku gihugu gitangwaho urugero mu muvuduko w’ubukungu. Bamwibutse mu ntsinzi nyinshi u Rwanda rwagwije rukagira ijambo akarubera umugabo amahanga ahururira kugisha inama. Muri uko kwibuka ibyo bigwi bose bakitsa ijwi bibaza niba haboneka vuba aha undi nkawe.
Abandi bamwibutse bagaruka mu gihugu bari barahunze gihora bakagiheba bakireba bazi ko kitazongera guhumeka ituze. Abandi bamwibutse afata ibyemezo biremereye nko kuvana mu mazu y’amabohozanyo abo bahungukanye ngo asubizwe bene yo. Ibyemezo bikomeye nko kuvanaho ibyahombyaga Leta nk’amazu ya Leta, amamodoka ya Leta, telefoni za Leta n’ibindi byakomaga ku nyungu z’abakomeye ukibaza uwabivanaho aho yava. Abenshi bongeye kwibuka kandi ahaguruka akajya gusaranganya ibikingi byari byarikebewe n’ibikomerezwa ndetse bimwe ntibitinye kumenesha rubanda. Aba bose bakibaza niba Umuyobozi nk’uyu udasanzwe u Rwanda rwamwohereza muri pansiyo akiri umusore.
Abandi ariko batekereje bizimije mu buryo busa nk’inyurabwenge (philosophie) bakavuga bati "ariko ubundi niba koko twigenga nk’Abanyarwanda ko tumukeneye, aramutse abitwemereye undi wabitubuza ninde?" Abandi na bo bati "ntawuhindura ikipi itsinda, ko atuyoboye neza akaba ntawinuba kuki atakomeza?" Abandi bo bakagera rwose n’ubwo bibatera kwibaza iryo hame rya manda ngo zitagomba kurenga 2 bati "kuki tubishatse ko Itegeko Nshinga ari iryacu rikaba ritanditse mu mabuye tutarihindura?" Aba bakanatanga n’ingero z’ibihugu Isi yose itangaho urugero nka Singapore yakoze ibitangaza mu iterambere ikabasha gukuba inshuro17 ubukire bwa buri muturage iyobowe na Lee Kwan Yu imyaka 35 yose ndetse n’ubu ikaba iyobowe n’umuhungu we Lee Hsien Loong.
Uretse na Singapore ya kure kandi no hafi ahangaha ufashe urugero rw’igihugu kiri mu biri ku isonga muri Afurika gitangwaho urugero muri byinshi ari cyo Botswana wasanga kibikesha kudahindagurika kw’imiyoborere yacyo kuko cyayobowe na Seretse Kama kuva 1966 kugeza 1984 hanyuma Masire atorerwa gatatu kukiyobora kuva 1984 kugeza 1998, none ubu kiyobowe na Ian Kama kuva 2008 ari we wahoze ari Visi Perezida wacyo akaba n’umuhungu wa Perezida wacyo wa mbere.
Izi ngero bakaziheraho bagaragaza ko ahubwo iyo umuntu akora neza akenera ubumenyi, ubushake ariko agakenera n’igihe cyo kunoza no gusoza ibyo yatangiye. Kudahindagura bijyana no kudahuzagurika bituma iterambere ryihuta.
Abashyigikira ko Kagame yakomeza babanza kuraranganya amaso barangiza bagatega ibiganza babaza bagenzi babo bati "ariko koko uwo wundi muvuga arihe?" Kandi koko wabareba aho bicaye aho n’amakoti n’ama CV (imyirondoro) yavamo ibitabo ugaheba. Abashyigikiye ko yakomeza bavuga byinshi birimo iby’ingenzi nk’ubutwari bwe, ubunyangamugayo bwe, ubushishozi bwe, kureba kure kwe, gushirika ubute kwe, kugira umutsi kwe, kutavangura n’ibindi ndetse bakanongeraho n’ibishingiye ku marangamutima nk’abakunda igihagararo cye, abakunda uko asubiza amahanga iyo avogereye u Rwanda, abakunda iyo mu nama mpuzamahanga ahururiwe n’abanyamakuru bose mu gihe abandi bakuru b’ibihugu bigunze, abakunda uburyo u Rwanda rwaretse kuba agahugu rukaba igihugu n’ibindi byinshi.
Aba bose iyo ubateze amatwi ugeraho ukibaza wa mugani uko bizagenda muri 2017. Ukibaza niba Kagame azatinya za ‘batagira ngo’ akima amatwi abamushishikariza gukomeza . Ugeraho ukanibaza niba azafata icyemezo mbere cyangwa ku munota wanyuma. Ugeraho ukibaza muri aba bose ufite ukuri. Ibi ni na byo tuvugaho mu kwanzura (4) kuko bikeneye kandi bikwiye isesengura rinoze.
4. Mu gusoza
Abatabona kimwe uko u Rwanda rukwiye kuyoborwa nyuma ya 2017 hari byinshi bahurizaho. Muri byo hari ukuba ubuyobozi bwa Paul Kagame bwarabaye indashyikirwa. Ikindi ni ukuba byinshi mu bitangaza igihugu cyagezeho n’ubwo byakozwe n’Abanyarwanda, Paul Kagame yabigizemo uruhare runini cyane ndetse bimwe akabyikorera. Kuva rero abantu babona kimwe ibi bintu 2 by’ingenzi n’ibindi babiganiriyeho babibona kimwe baramutse babonye umwanya wo kubiganiraho. Birasaba gusa isesengura ryuzuye ridacagase.
Iryo sesengura riradusaba kubanza kumenya ikintu kimwe cy’ingenzi; Kumenya igihugu cyacu. Hari uwavuze ngo "iyo impumyi ikabakabye ikagera aho igafata urukuta igira ngo ifashe impera z’isi!" Iyo abantu bavuga ngo Paul Kagame aho atugejeje ni heza yakoze byiza ahasigaye n’undi yakomeza, baba bagaragaje ko batazi u Rwanda rwabo neza. Aba ni abitiranya conjuncture (present juncture) na structure. Ni abitiranya koroherwa no gukira. Hari byinshi byashoboraga gutuma u Rwanda nk’igihugu rusibama ku ikarita y’Isi.
Muri byo twavuga nko kuba ubwicanyi ndengakamere bwarubayemo bwaratumaga Abanyarwanda bazahora mu guhora bidahera. Twavuga kandi kuba u Rwanda ari igihugu gituwe n’abantu nibura 30% by’igitsina gabo bigeze gufata intwaro kandi bakennye. Twanavuga ndetse no kuba u Rwanda rufite umubare w’abasezerewe mu ngabo usumba uw’abasilikari no kuba abantu barwaniye igihugu bakanakimugarira batarabohoye igihugu cy’igikire ngo kibagororere bose icyarimwe ariko bakaba batuye batuje batararikira kwihereza.
Ibi bibazo byose n’ibindi bisa nka byo biracyahari kandi kuba bidasenya u Rwanda habaye ah’igitsure cya Kagame umugabo w’ijabo n’ijambo afite mu nzego z’umutekano. None ngo n’undi wese RPF yabishinga yakomeza. Undi wese koko?
Ni nde wundi se wari kubuza abaminisitiri n’abajenerali kwiba nk’uko byabaye akarande muri Afurika atari uwo Imana yahaye kutararikira ubukire ngo abe yiba no kudatinya kwiteranya. Ubu se koko tujye aho twirarire tuvuge ko dufite Abanyarwanda benshi bashobora gukomeza? Hari aho bigera ugasanga gukomeza kwa Kagame bifitanye isano no kubaho no gukira kw’igihugu. Ibihugu bya Afurika bingahe bitunze amasumo bikanacukura peteroli ariko bikaba biri mu icuraburindi? Kuba mu Rwanda umuriro waka ubutazima ukaba ukomeje gukwizwa mu byaro se ugira ngo ni ubukire dusumbya ibindi bihugu? Oya icyo tubasumbya ni umuyobozi uzi gufata icyemezo kandi agakurikirana ishyirwa mu bikorwa ryacyo.
Nigeze kubivuga haruguru ko mu bifuza ko yagenda harimo n’abandi bifuza ko agenda ngo u Rwanda rworohe kurushaho barubashe. Aha ni na ho mbwira abatumva uwo mutego nti “ariko se koko baturase dutege icyico?” Nta no gushidikanya ko iriya kamere ye yihariye hari abo yabereye inzitizi ikomeye y’inzira y’ubusamo bari bizeye yo kurusahura cyangwa kurubonamo izindi ndonke.
Perezida Kagame si umusaza uhirita nka Kaguta, Kaddafi na Mugabe bityo abagereranya ibye na bo baribeshya. Manda ye izarangira afite imyaka 59 araye ari bugire 60.
Iyo umurebye mu gihagararo ni umusore mu bandi. Icyo asumbya abandi si ubwenge bwo mu bitabo ubu buhahwa ni kamere ( special character) ye yihariye yafashije u Rwanda muri byinshi. Muri iyo kamere yewe harimo n’iy’ubukana yihariye ariko bwafashije u Rwanda kuko butuma atihanganira igisambo icyo ari cyose kabone n’iyo cyaba kiri iwe mu mbere. Iyo kamere yihariye irimo iy’ubunyangamugayo butuma atihanganira ruswa, ataba igikoresho cy’uwo ari wese, atashukishwa ikuzo, kandi ntarangazwe n’iby’Isi.
Muri iyo kamere yihariye harimo kumesa kamwe ntavange imirimo akiyegurira kuyobora igihugu atagira ikimuhuza n’ikimurangaza habe no guhuga na rimwe.
Muri iyo kamere yihariye harimo kandi iyo kutavirira icyo yiyemeje. Ibi si mu ntambara za gisirikari gusa, ahubwo no mu bikorwa by’iteramabere. Ni gutyo ikibazo cy’ibura ry’amazi akigereje kandi yiyemeje ko amazi y’urubogobogo azaturuka Mutobo mu birunga azakwizwa Abanyarwanda bose kabone n’iyo byatwara ibya mirenge.
Muri iyo kamere hari iyo gushira amanga (audacity) yagiye agaragaza mu buryo yahangaye ubucamanza bwa mpatsibihugu kandi akabubuza ijambo muri Afurika kimwe n’uburyo atigeze atatira na gato imbere y’imyanzuro y’amwe mu mahanga ku Rwanda mu kibazo cya Congo. Aha ni na hahandi koko umuntu agera akibaza ati “ariko se koko muri 2017 tuzacire umugisha ngo batagira ngo?”
Harya ngo ni byiza ko agenda kuko n’ubundi Imana yamuhamagara? None se igihe itaramuhamgara kuki adukundiye tutamubyaza umusaruro? Harya ngo gukomeza kwaba ari ukwikanyiza no kudasiga umurage wa Demokarasi?
Demokarasi si baringa! Demokarasi ni ubwoko bw’imitegekere y’igihugu iha ijambo rikuru kandi rya nyuma abaturage mu gufata ibyemezo ku buryo bayoborwa no ku bindi bireba ubuzima bw’igihugu cyabo. Demokarasi rero izirana n’imigani, imvugo na za kirazira bikumira impaka ku miyoborere y’igihugu. Simbona impamvu igihe Abanyarwanda babyifuje, batabihatiwe bagasaba ko imiyoborere y’igihugu cyabo iba gutya itaba gutya.
Ubuse Abanyarwanda bifuje ko Repubulika isimburwa na Cyami bikaba ntiyaba ari Demokarasi? Kuki se twabishidikanyaho kandi muri 1961 barashyizeho Repubulika ngo isimbure Ubwami? Aha icyo nshaka kuvuga ni uko igihe Abanyarwanda babishatse ndetse bakajya ku karubanda bakabisaba nk’uko batangiye kubigaragaza, ikintu cya mbere dukwiye kwemera ni impaka kuri icyo kibazo, icya kabiri ni ugukemura impaka muri Demokarasi byaba ngombwa bigaca muri referendum.
Ushobora kubyanga wenyine ni Perezida Kagame kuko ntawamuhatira kwiyamamaza atabishaka, ariko na bwo ntiyakoma imbere Abanyarwanda igihe bahagurukiye kuvuga ko igihugu cyabo bifuza ko kiyoborwa n’ushobora kwiyamamaza ubuziraherezo cyangwa kugeza inshuro runaka.
Abavuga ko manda zitagomba kurenga 2 kuki batibaza impamvu zitagomba kurenga 3, 4 cyangwa imwe? Igisubizo ni uko byanditse mu Itegeko Nshinga. Amategeko se ntateganya uko Itegeko Nshinga rihindurwa ndetse ngo anateganye uko ingingo ziremereye zishobora guhindurwa muri Demokarasi? Ibyo byose se byubahirijwe ikibazo cyaba ikihe?
Abatinya ko amahanga yaduha akato inkunga zikarushaho gufungwa bemera ko ayo mahanga yari akwiye kuba yubahiriza ihame mpuzamanga rya right of nations to self determination cyangwa droit des peuples de disposer d’eux memes? Amahanga abyivanzemo se uwaba abaye umunyarugomo yaba nde?
Demokarasi se ni ukubaho uko undi ashaka cyangwa ni ukubaho uko abenshi mu banyagihugu babigennye?
Ni amahirwe atagereranywa kuba ikibazo cy’uko u Rwanda ruzayoborwa nyuma ya 2017 gitangiye kuganirwaho ubu. Ibi biragaragaza ko Perezida Kagame yiteguye kumva icyo Abanyarwanda bamubwira, biragaragaza ko nta mugambi wo kuzingitirana abantu ku munota wanyuma. Ni amahirwe atabaho yo kugira ngo Abanyarwanda tubiganireho aho turi hose tuzafate icyemezo cyatuma muri 2017 umurongo mwiza igihugu kirimo ukomeza, ibitaragezweho bikomeza gukorwa kandi igihugu ntigihungabane na gato.
Ntabwo nimye agaciro ibitekerezo by’abasanga Perezida Kagame yari akwiye gutanga inkoni y’ubushumba muri 2017 ndetse njye nongeraho ko byari kuba mahire iyo bishoboka. Ariko ndareba uru Rwanda rukanshisha. Ndarureba nkababwa! Ndarureba ngatinya ko rwagwa mu maboko y’umudabagizi cyangwa umuntu usanzwe nka jye na we dushobora gushaka gutinda mu makoni mu byo dukora maze abazimu bakarusubiza aho rwahoze. Ndarureba ngatinya akajagari katuma izi ngabo zirebera zicecetse (la grande muette) zarambirwa zikabyivangamo nk’uko byagiye bigenda mu bihugu bimwe bya Afurika.
Mfite n’icyizere ariko cy’uko Abanyarwanda atari abana, ko atari ba batibuka, ko atari ba mutima muke wo mu rutiba kandi ko bafite igihe cyo kuzabona formule ibanogeye yo guhuza izi mpungenge z’ibice byombi. Ni na yo nyandiko ubutaha nemereye abasomyi ba IGIHE.com aho tuzarebera hamwe uburyo Demokarasi, icyubahiro cy’igihugu bishobora guhuzwa n’inyungu zacyo.
Hejuru ku ifoto: Umuturirwa wa Kigali City Tower wasenyutse, ifoto yakozwe hifashishijwe ikoranabuhanga.
Iyi nkuru ni igitekerezo cya Bernardin Ndashimye, umusomyi wa IGIHE.com,Kimihurura, Rugando.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


c: text/html

text:
Imfubyi zo mu Karere ka Muhanga na Kamonyi zorojwe ingurube
Umushinga uteza imbere igihingwa cy’ikijumba mu Ntara y’Amajyepfo, iy’Iburasirazuba no mu Ntara y’Amajyaruguru Sasha watangije igikorwa cyo gufasha abana b’imfubyi n’abari n’abategarugori babana n’ubwandu bw’agakoko gatera SIDA kwiteza imbere,aho bahawe ingurube zo korora.
Uwamahoro Françoise wibumbiye mu itsinda rya ‘Duhugurane’ yatangarije IGIHE ko basubijwe kuba bahawe ingurube. Ubusanzwe ngo ifumbire mu Murenge wa Shyogwe ko mu Karere ka Muhanga yabonaga umugabo igasiba undi, kuko akarundo (...)
Umushinga uteza imbere igihingwa cy’ikijumba mu Ntara y’Amajyepfo, iy’Iburasirazuba no mu Ntara y’Amajyaruguru Sasha watangije igikorwa cyo gufasha abana b’imfubyi n’abari n’abategarugori babana n’ubwandu bw’agakoko gatera SIDA kwiteza imbere,aho bahawe ingurube zo korora.
Uwamahoro Françoise wibumbiye mu itsinda rya ‘Duhugurane’ yatangarije IGIHE ko basubijwe kuba bahawe ingurube. Ubusanzwe ngo ifumbire mu Murenge wa Shyogwe ko mu Karere ka Muhanga yabonaga umugabo igasiba undi, kuko akarundo gato k’ifumbire kagura amafaranga ibihumbi bitanu y’u Rwanda, Uwamahoro rero amafaranga yavanaga mu gihingwa cy’ibijumba yahitaga ayajyana mu kugura ifumbire.
Uwamahoro yagize ati “Turasubijwe kuba duhawe itungo riduha agafumbire.”
Nyirahabimana Christine umukozi mu mushinga Sasha yatangaje ko batanze izi ngurube nyuma y’aho abaturage babagaragarije ikintu cyabafasha byihuse mu kubona ifumbire bakwifashisha mu buhinzi bakora, nyuma yo kuganira n’abaturage basanze itungo rya babafasha ari ingurube niko gutangira gushakisha iri tungo hirya no hino.
Ingurube zatanzwe zifite agaciro ka miliyoni imwe n’igice z’amafaranga y’u Rwanda. Amatungo y’ingurube yahawe abana b’imfubyi n’abari n’abategarugori babana n’ubwandu bw’agakoko gatera SIDA yatanzwe mu turere twa Kamonyi na Muhanga.
SASHA ikorera mu bihugu 10 by’Afurika, ikaba yibanda ku musaruro w’ibijumba no kubibyaza umusaruro. Uyu mushinga wageze mu Rwanda mu mwaka 2010.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]

robotstxt: allowed

filter: keep


text:
Rubavu: urubyiruko ruri mu itorere rushima abashinze itorero
Urubyiruko rwo mu karere ka Rubavu rurangije amashuri yisumbuye rwitabiriye itorero rushima abashinze itorero kuko wabaye umwanya wo kumenyana nk’abanyarwanda kandi ukaba n’umwanya wo kumenya ibibazo n’amateka by’igihugu aho basanga bagira uruhare rwo kumenya aho bagana nyuma yo kumenya aho bava.
Urubyiruko rwo mu karere ka Rubavu ruhurijwe mu mutwe w’inganji za Rubavu ,site ya ESGI rigizwe n’abanyeshuri 588 baturutse mu mirenge ya Kanama, Nyakiriba, Mudende,n’utugari tw’umurenge wa Gisenyi ruvuga ko kuva rugeze mu itorero hari ibyahindutse mu mibanire yabo cyane cyane kumva bashyize imbere gukunda igihugu no kumenya ibibazo igihugu cyahuye nabyo no kubishakira ibisubizo.
Urubyiruko ruvuga ko nta munyeshuri wari ukwiye gucikanwa no kwitabira itorero ndetse bagahamagarira ababyeyi bafite abana batagiye mu itorero kubohereza kugira ngo bige uburere mbonera gihugu budatangirwa mu mashuri no kwiga gukunda igihugu.
Nubwo ababyeshuri bishimira kwigishwa amateka n’ubundi bumenyi batari bazi bavuga ko bizabafasha kwinjira neza m’ubuzima bagiye kujyamo butandukanye nubwo bari basanzwemo bw’ishuri, ibi bikaba byaratumye abanyeshuri bitabiriye itorere kuri site ya ESGI yararengeje umubare ho abanyeshuri 100.
Shema Justin uhagarariye itorero ry’igihugu umutwe w’inganji za Rubavu kuri site ya ESGI avuga ko nubwo umubare w’abanyeshuri wiyongereye bitabuza ikigo kubakira kuko abagana itorera bafite ubumenyi bashaka kuhakura. Sehama avuga ko umubare wongerewe n’abanyeshuri bigaga mu gihugu cya Congo batari bashyizwe k’urutonde kandi babishaka.


text:
1.GUSHYUKWA NI IKI(KU BAGABO)
–Gushyukwa ni ukwikomeza kw’imboro guterwa nuko udutsi twayo tuba twuzuyemo amaraso.Gushyukwa bituma imboro iba nini kuruta uko yanganaga itarashyukwa igahagarara yemye.
-Gushyukwa cyangwa umushyukwe bishobora kwirangiza ubwabyo cyangwa ari uko umuntu asohoye
-kunyuza imbuto/amasohoro mu kayoboro k’imboro zikamenekera ku munwa wayo.
-Uburyo warangizamo umushyukwe wawe byaterwa nawe.Ku bataramenyereye guswera,umushyukwe ukunze kwirangiza,ariko ku bamenyereye kurangiza umushyukwe ari uko bagombye kurangiza bikunze kubagora keretse basohoye.Ubuze uko ubyifatamo wakwikinisha cyangwa ukihangana,byaterwa n’ibikoroheye.
Ni ryari nshobora gushyukwa?
Umuntu ashobora gushyukwa igihe icyo ari cyo cyose.Umubiri ni ko ukoze.
Gushyukwa bishobora guterwa:
-no kureba amashusho yerekana ibitsina
-kwifuza guhuza igitsina n’undi muntu
-Kugira ibitekerezo byerekeranye n’igitsina
-Gushyukwa bishobora kwizana.Ushobora kubona imboro yawe ireze nta mpamvu utanabiteganyaga rwose uri mu ishuri cyangwa ku kazi.Ni ibisanzwe ni ko umubiri uteye.
Ufite igitekerezo ku gushyukwa wakitugezaho.
2.NDI UMUKOBWA,MBESE NINKORA IMIBONANO MPUZABITSINA ARI BWO BWA MBERE BIZANBABAZA,NZAVA AMARASO?
Ubusanzwe imibonano mpuzabitsina ntiyagombye kubabaza bwaba ari ku nshuro ya mbere cyangwa ku nshuro y’ijana.Abagore benshi ntibakunze kuva cyane ku nshuro ya mbere bakoze imibonano mpuzabitsina.Iyo habayeho kuva amaraso ni uko “hymen”iba yatanyutse.”Hymen” ni igice cy’umubiri w’umugore kimeze nk’agakingirizo gifunga umwinjiriro w’igituba cy’umugore cyangwa umukobwa bakiri amasugi.Icyo gice gifunga cyangwa cyikazenguruka igice cyimwe gusa cy’umwinjiriro w’igituba.Icyo gice ntikimera kimwe ku bagore bose,kandi abakobwa benshi bagitakaza batabizi mu mikino bakora nko gutwara amagare,izindi siporo n’ibindi.
Niba icyo gice cy’igituba ukigifite ushobora kukigizayo ubwawe ibyumweru bike mbere y’uko hagira uwo muhuza ibitsina.Ushobora kukigizayo ukagiherereza ku ruhande rumwe rw’umwinjiriro w’igituba. Ushobora gushyira urutoki rumwe cyangwa ebyiri mu gituba ukagera hahandi zitemera kurenga ukajya ugenda ukurururira ku ruhande rumwe no kurundi kugeza ubwo kagiriye ku ruhande rumwe umwanya imboro izinjiriramo ukaboneka.Ugomba kubikorana ubwitonzi kandi inshuro nyinshi kugira ngo bishoboke.Ushobora kubona amaraso ku ntoki zawe uramutse ugaciye,nta kibazo kuko niko kagomba kuvaho!
Ariko muri rusange niba imibonano mpuzabitsina ibabaza ni uko umugore aba atabanje gukinishwa mbere ngo yumve abishatse, igituba gitohe bihagije mbere y’uko umugabo amucumitamo imboro.
3.NAKORA IKI AGAKINGIRIZO KANCIKIYEHO?
-Mbere y’uko hagira uwo muhuza ibitsina ujye ubanza umenye amateka yabo mu rwego rwo guhuza ibitsina.Bigufasha kwigengesera no kumenya uko witwara mu gihe hari ikibazo kivutse.Niba hari indwaraq afite,agakingirizo kagacika ufite 50% y’ibyago byo kurwara gonorrea,2%y’ibyago byo kurwara Sida.Niba ukeka ko uwo mwabikoranaga afite imitezi,hita ujya kwipimisha,kandi niba ukeka ko ari Sida,shakisha uko wahita ufata imiti.biragoye ariko ni bwo buryo wabona bwo kwirengera.
-Itegereze neza.Itegereze niba agakingirizo ugiye gukoresha katararenza itariki,reba imikorerere yako,reba niba ntaho wagashunnye urwara mbere yo kugakoresha.Buri gihe mbere yo gukoresha agakingirizo,jya wita kuri ibyo bintu kuko ubushakashatsi bugararagaza ko abantu agakingirizo gakunze gucikiraho cyangwa kakabacika kagasohokera mu mugore bikiunze kubabaho kenshi,jya wirinda gushaka guswera wasinze kuko nubwo wakoresha agakingirizo ushobora kugakoresha nabi ntikagire icyo kakumarira.
–Wigira ubwoba.
–Hita ukaraba ako kanya.Nubwo isabune itavura imitezi,ntacyo byagutwara guhita ukora isuku.
–Mwereke(uwo mwabikoranaga) ko bikubabaje;ashakishe niba hari uduce tw’agakingirizo twba twamusigayemo,mwikomeza gushakisha kurangiza mukinishanya kuko bishobora kubasukamo mikorobe. Ahite anywa ibinini byo kudatwara inda mu masaha atarenze 72.
4.KUKI IYO AKANTU KANKOMYE KU MABYA MBABARA CYANE?
Iyo hari ikibaye ku mabya umugabo ahita abyumva vuba kuko mu mabya ariho imyakura myinshi iherera .Imitsi y’amabya itangirira mu kiziba cy’inda hafi y’impyiko.Niyo mpamvu iyo ikintu kigukubise ku mabya wumva ububabare bwinshi mu kiziba cy’inda.Ubwo bubabare buraryana cyane ku buryo umugabo yumva ababaye iyo abonye hari undi mugabo utewe umugeri mu mabya cyangwa akahakubitwa n’ikindi kintu abireba.
5.NI RYARI NSHOBORA KUJYA KWA MUGANGA KUBERA IBIBAZO BY’IGITSINA?
Itegereze umubiri wawe.Nubona hari ibihinduka ku byerekeranye n’igitsina cyawe,hita wihutira kujya kwa muganga.Hari ubwo waba ufite akabazo gato kakavurwa vuba cyangwa ikibazo kinini kitabwa ho bigishoboka.Ushobora guhita wihutira kujya kwa muganga igihe ubonye ibi bikurikira:
Ukimara gufatwa ku ngufu:Umenya uko usigaye uhagaze.
-Amazi ava mu gituba afashe,afite irindi bara cyangwa impumuro bitandukanye n’ibyo wari umenyereye.
-Kubyimba cyangwa uduheri ku gitsina
-Gutukura kudasanzwe ku mwinjiriro w’igituba,uburyaryate cyagwa kuribwa bibabaje
-Ibibyimba ku ibere,amashereka asa nabi,kuribwa cyangwa imihindukire y’umuzenguruko w’imoko
-Kumva uribwa mu kiziba cy’inda bitandukanye n’ubundi buribwe busanzwe nko kutagubwa neza n’ifunguro.
-Guhindura igihe ugira mu mugongo hashize nibura umwaka bidahinduka.
-Kujya kwa muganga hakiri kare bishobora gutuma uhagarika indwara zishobora kukugirira nabi cyane.
6.UMUGORE AGIRA AMAGI ANGAHE?
Abagore si nk’abagabo bakora amagi mashya buri munsi mu buzima bwabo bwose.Abagore bavukana amagi abaze:hagati ya milioni imwe n’ebyiri.Iyo umukobwa atangiye kujya mu mihango aba asigaranye ibihumbi 300.Buri kwezi nibura rimwe ritegereza intanga ngabo ayandi akangirika.Umugore ajya kugeza imyaka 45-50 asigaranye nk’ibihumbi 100 akunze kuba atavamo igi ryahura n’intanga ngabo go babyare,ariko hari abagore bashobora kubyara kuri iyo myaka.
7.NKUNZE KUNYARA NKABABARA
Ibyiza ni uko wajya kwa muganga ukipimisha hakiri kare.
Ariko akenshi kwikuba kw’imboro mu gihe cyo kubonana cyangwa kwikinisha birengeje urugero ni byo bikunze umuntu kunyara akababara.Ushobora guhindura position yo kubonana kugira ngo imboro ntiyikube kandi ukanywa amazi menshi kugira ngo unyare cyane woze umwenge w’imboro wo kunyariramo.
-Amasohoro ashobora kwinjira mu kenge umugore anyariramo,ni byiza kunywa amazi kugira gno anyare akimara kurongorwa.
-Abantu bakunze kunyara bakababara iyo babikoze kenshi bagishakana,ari bwo bwa mbere,cyangwa babikoraga hagacaho igihe kinini batabikora,bakongera kubikora.Icy’ingenzi ni ukujya kwa muganga kuko utivuje mikorobe zishobora kugwira ukaba wahakura indwara igoye kuvura.
8.MBESE NSHOBORA KWANDURIRA SIDA MU GUSOMANA
Amacanshwe ntiyanduriramo SIDA nk’uko tubizi kugeza ubu, ariko agakoko ka SIDA kasanzwe mu macanshwe y’abantu barwaye SIDA.Ntibyoroshye ko wakandurira SIDA mu gusomana nubwo bishoboka ko hari abantu bashobora kuba baranduriye SIDA mu gusomana.Kuko iyo abantu bafite udusebe mu kanwa bashobora kwanduzanya.Jya wirinda rero mu gihe uzi ko hari udusebe ufite.Ugomba kwitondera ibyo ukora ukamenya n’uwo mubikorana,kuba mukundana ntibivuga ko mudashobora kwanduzanya.Igitsina kiraryoha,niyo mpamvu rero kitari gikwiriye guhubukirwa nk’uko benshi dukunze kubikora.Hari ibintu bine bikomoka mu mubiri wakanduriramo Sida
-amaraso
-amasohoro
-amazi yo mu gituba
-amashereka
9.NTABWO YANSOHOREYEMO, MBESE NATWARA INDA?
Hari ubwo utatwara inda.Ariko ubu si uburyo bwo kwirinda gutwara inda nakugiraho inama bwo gukoresha kuko butizewe 100%.
-Iyo umugabo ari hafi yo kurangiza aba aryohewe cyane ku buryo ashobora gusohorera hanze ariko andi mashoro yayagusize mu gituba
-Iyo umugabo ari hafi yo gusohora hari utuzi tubanziriza amasohoro tukwinjira mu gituba kandi turimo intanga zihagije ku buryo wasama nubwo byaba bigaragara ko yasohoreye hanze.
-Hagize intanga zikwikubita ku mwinjiriro w’igituba,zishobora kumanuka zigasubira mu gituba,ukaba wasama.
-Umugabo/umusore uswera azi ko ari busohorere hanze y’igituba akunze kubikora ahubagurika nta mutekano afite bigaca imbaraga ubushobozi bwe bwo gucunga neza ibyo arimo gukora kubera ubwoba bwo gutinya gutera umugore/umukobwa inda.
Ubu buryo bakunze kwiyakana ntukabwizere kuko bushobora kukubyarira ibyo utari witeguye.Gukoresha agakingirizo byaruta cyangwa kwikinisha mwembi mugafashanya kurangiza.
10.ARIKO NGO N’UMUGABO AGIRA IGITUBA?
Ni byo,usibye ko ntawe cyarangiriza ibibazo!Cyitwa”vagina masculina-igituba cy’abagabo!”nk’uko tubibwirwa na Dr David Reuben.Ngo cyashoboraga kuba igituba nyagituba iyo imisemburo y’abagabo”testosterone”itaza kubirwanya igihe akana k’agahungu karimo gatangira gukurira mu nda ya nyina mu minsi ya mbere.Icyo gituba cy’abagabo ubu ngo ni akanyama kanagana ku ruhago!Buri mugabo arakagira ngo ni nayo mpamvu tugira amabere yanze gukura!Urakomereku gituba cyawe rero mugabo we.
11.ARIKO NGO N’UMUGORE AGIRA IMBORO
Muri irya minsi ya mbere y’ikura ry’umwana,umukobwa yari agiye kumera imboro ariko imisemburo y’abagore iramutsembera!Ahari kuba imboro hasigara akaboro gato ariko Rugongo!
12.NJYA NZANA MU GITUBA NKUMVA NDATOSE CYANE.ESE NI UBUHORO?
Cyane.Birashoboka ko wumva ufite amazi menshi mu gituba mu gihe utari mu mihango.Aya ni amazi kamere
– yoza igituba cyawe,akakirinda indwara,
-agatuma mu gituba horoha,mu gihe ushyutswe uri hafi kubonana n’umugabo
-ushobora kubona ururenda rwereruka kandi rufashe,ibyumeru bibiri nyuma y’imihango.
Ni ibisanzwe kandi byerekana ko igi rikuze ushobora gusama,ntiwatakaza uwo mwanya rero niba ukeneye gusama!
Niba ariko urwo rurenda ujya ugira mu gituba rutuma
-uryaryatwa,
-ukokerwa,
-rugahumura nabi
-cyangwa rugahindura ibara,ihutire kwa muganga kuko hashobora kuba hari mikorobi
yakwinjiyemo ,ariko ntugire ubwoba ngo ni imitezi kuko ishobora kuba ari na mikorobi isanzwe kuko n’utarabonana n’umugabo bishobora kumubaho kuko mikorobi ishobora kwinjirira mu gituba nk’uko yakwinjirira ahandi ku mubiri.
13.MBESE KWIKINISHA HARI ICYO BYA NTWARA
Kwikinisha ni inkota itemera impande zombi,ugomba kuyikoresha witonze kuko urebye nabi wakwitema!Abantu benshi ntibabivugaho bimwe,bamwe babirwanya bivuye inyuma,abandi bakabishyigikira bivuye inyuma.
Kwikinisha bikurinda
-gutekereza cyane
-Bituma amaraso yasigaye mu nda yo mu kwezi ashirayo vuba ku bakobwa
-Ushobora guhita usinzira wari wabuze ibitotsi
-Bifasha umubiri kwirinda indwara
-Bituma ugwa neza,ntugire umushiha
-Bituma utiriranwa imishyukwe,urarikiye by’indengakamere ikindi gitsina.Uba ugishaka,ariko ntuba umusazi ku buryo wakikoza isoni.
-Bituma udakunda kwiroteraho kenshi.
-Byakurinda kuba wafata ku ngufu
-BYakurinda kwandura Sida,imitezi,n’izindi ndwara z’igitsina-kwikinisha ni uburyo kamere bwo kumenya imiterere y’umubiri wawe
Icyitonderwa
–kwikinisha ntibigomba gusimbura imibanire isanzwe hagati y’ibitsina bitandukanye.Ntibigomba kukubuza gushaka uwo mushobora kubana muhuza ibitsina bitabangamiye umutekano wanyu.
-ni bibi niba ari bwo buzima bwonyine ubona bushoboka
-ni ibintu ushobora gukora kugira ngo wirinde mu gihe ibyiza bibiruta utarabibona
-nta cyaha kirimo.Ugomba kubiha gahunda ntibigomba kuyiguha.Kubyita icyaha bizatuma uba umugaragu wabyo ukaba wabikora utanabishakaga.
-niba ufite uwo mwashakanye cyangwa mwashimanye,ugomba kumwitaho,mugakomeza urukundo,mugashimishanya kugira ngo utavaho ukunda kwikinisha kumuruta.
-ushobora gutwarwa na byo nk’uko ibindi bintu biryoha mu buzima bijya bitwara abantu n’akayoga,agatabi n’ibindi bikaba byatuma ugira ubunebwe bwo kwita ku mugore wawe,cyangwa kujya gushaka inkumi niba uri umusore.Ugomba kwitonda kugira ngo utavaho ugirwa umugaragu n’ikintu cyari kigufitiye akamaro.


text:
Nyuma yo kuva mu ishyaka Abasangizi, Abdallah Akishuri aravuga ko Urukatsa rwitandukanije n’Abasangizi
ITANGAZO RYO KWITANDUKANYA NA MRP/PRM ABASANGIZI
Nyuma yo kwegura mu ishyaka PRM/MRP-ABASANGIZI kwa visi perezida ushinzwe ihuzabikorwa by’ishyaka no mu mubare w’abanyamuryango baryo.
Nyuma yo kwakira ibitekerezo binyuranye biturutse mu banyarwanda batandukanye biganjemo abanyamuryango ba Nouvelle Génération Rwandaise (NGR) bifuza ko urugendo twatangiye rwo kuzana impinduramatwara mu Rwanda rutasubira inyuma,
Tunejejwe no gutangarariza abanyarwanda bose, abayobozi n’abanyamuryango b’ishyaka PRM/MRP-ABASANGIZI ibi bikurikira :
1. Twiyemeje kudasubira inyuma no gukomeza umushinga watekerejwe n’abantu bibumbiye mu muyoboro wa Nouvelle Génération Rwandaise (NGR) ariwo F.P.P.- URUKATSA mubwigenge busesuye budafite aho buhuriye n’ibikorwa by’ishyaka PRM/MRP-ABASANGIZI
2. Twiyemeje gutangariza abanyarwanda muminsi ya vuba ingengabitekerezo tuzagenderaho n’uburyo bushyashya bw’imikorere y’URUKATSA Ibyo bikazagaragarira mumahame remezo azashyirwa ahagaragara mugihe kitarambiranye.
3. Abayobozi bazahagarariye URUKATSA bazatangazwa kumugaragaro mu mahame remezo yarwo.
Turangije dushimira abanyarwanda bose bakomeje kutuba hafi badutera inkunga mubitekerezo.
Bishyizweho umukono kandi bitangajwe kuwa 22Gicurasi2013
Umuhuzabikorwa w’agateganyo w’ URUKATSA
AKISHULI Abdallah


text:
Rwanda: Ubuhanuzi NZIRABATINYA Emmanuel yagejeje kubategetsi b'u Rwanda akabifungirwa !
Mu manama anyuranye ndetse no mu birori byo kwizihiza iminsi mikuru bikorwa hirya no hino mu Rwanda havugwamo amagamo agaragaza ibyifuzo by’u Rwanda ; dore ingero z’ayo magambo : AMAHORO, UMUTEKANO, GUKUND’IGIHUGU, KUBAKA IGIHUGU, EJO HAZAZA HEZA, ITERAMBERE RIRAMBYE, n’andi magambo nkayo. Aya magambo n’ikimenyetso gihanurira ibyiza ku Rwanda ; bigaragaza ko Imana iza itugana itubwira ngo intambara zikuweho , nyamara abanyarwanda bagomba kumenya ayo magambo agaragaza ibyiza twifuriza u Rwanda ko tudashobora kubigeraho nimba abanyarwanda batemeye gukuraho ibyo Imana yanga mu Rwanda ;nimba abanyarwanda batabikuyeho, Imana izabisohoza habanje akaga karuta akagiye kabaho mbere mu Rwanda,kuburyo ibyo mwarimusanzwe muzi bizibagirana, hakabaho ibishya.
Imana yampishuriye ko amagambo :abanzi b’u Rwanda, Inyangarwanda, Bamwangamwabo, Inyangabirama Ibipinga,n’andi mazina nkayo uhereye mbere ukageza ubu ari amazina ahabwa abanyarwanda batanyuzwe n’imiyoborere y’igihugu bityo bigatuma bamwe bahunga kubera uko gutotezwa.
UMWIRONDORO WANJYE N’UBUTUMWA BWIZA BW’IMANA NAHAWE KU GIHUGU CY’U RWANDA
Nitwa NZIRABATINYA Emmanuel ndi umunyarwanda w’i Rwanda,wavukiye mu karere ka NYAMASHEKE,mu murenge wa BUSHENGE akagari ka KARUSIMBI (i MWITO).Umugabo wambyaye, ni umunyiginya, ukomoka IGISAKA. Umugore wambyaye ni umugesera ukomoka i BUDAHA. ( barashakanye). Navutse mu mwaka w’1960.Intambara y’Abanyarwanda na yivukiyemo: ( Bashyamiranye) navutse data atari murugo kubera intambara. Maze ngo kubera abantu bisukiranyaga murugo n’inkota n’amacumu ; Mama ampisha mu gasanduku,anjyana murutoki hirya hitaruye, yabona abantu badahari, akajya kunsura no kunyonsa. Yabona bamureba,akajyayo yitwaje ikindi kintu nko kumena ibishingwe cyangwa se ikindi. Data yaraje anyita NZIRABATINYA kubwo gucyurira umugorewe amugaya uko gutinya gukabije yagize.
Bari barananyise Inosenti ngize imyaka 13 y’amavuko, niho nifuje ko nitwa Emmanuel bisobanurango “Imana irikumwe natwe”. Barabinyemereye, kuva icyo gihe aba ari uko nitwa kugeza na bugingo n’ubu.
Imana yampamagaye ngize imyaka 29 y’amavuko ubwo hari mu 1989. Nyuma nkomeje no gusenga Imana yambwiyeko ariyo yanyise amazina. Mubuzima bwanjye bwose nikundiye Umurimo w’Imana: Gusenga, Kuvuga Ubutumwa Bwiza,Gusura abantu no Kwakira abashyitsi. Ibyo nibyo nkora cyane mubuzima bwanjye kubirutisha indi mirimo. Nkiyegurira rero kwiga ijambo ry’Imana kuko ari naryo muhesha wabyose. Ubutumwa ku gihugu cy’u Rwanda, natangiye kubuhabwa kw’itariki ya 29 Mata 1993. Niho Imana yantumyeho ngo ntangire amasengesho yo gusaba ubwenge, no gusengera igihugu cy’u Rwanda.
Muri uwo mwaka niho nahishuriwe ya ndege yahiriyemo umukuru w’Igihugu cy’u Rwanda, n’uw’Igihugu cy’u Burundi n’abo barikumwe. Icyo gihe nasabye itorero nkoreramo umurimo w’Imana kubivugira i Kigali ko bigiye kuba kuko ariho nari nabwiwe kubivugira, bampaye ikaze batari bamenya icyo nendaga kuvuga. Nari navuye aho navukiye ntwawe na Moto, ingeza mu mugi wa KAMEMBE,mpava n’ivatiri nziza ingeza i Kigali. Mbamenyesheje ubwo butumwa, barampakanira ngo byabakururira ingorane. Barantegera nsubirayo ntabivuze mu ruhame. Imana ingarura kubivuga ngenda n’amaguru ntagira icumbi ntanicyo kurya nshobora kubona. Nagenze n’amaguru, umuhanda Cyangugu, Kibuye, Gitarama,Kigali. Nahagenze iminsi 8 iyimpwanyirije n’iyo abanyarwanda bagiye kwirukanka mo bakanapfa nabi ni ko byagenze muri Jenocide. Mu mwaka w’1996 nibwo Imana yambwiye kwandika igitabo kirimo ubutumwa bw’Igihugu cy’u Rwanda. Icyo gitabo cyitwa INGOMA Y’URWANDA KW’ISI “INDORERWAMO”.
Iyo nyandiko nayanditse mugihe kingana n’imyaka 10: 1996-2006. ku itariki 17 Mutarama 2008 niho nagejeje umusogongero w’iyo nyandiko mu Biro by’Umukuru w’Igihugu cy’u Rwanda, hamwe n’ibaruwa na mwandikiye. Nabimenyesheje umuvugizi w’Itorero nkoreramo Umurimo w’Imana. Iyo nyandiko inononsoye nayigejeje muzindi nzego: Urukiko rw’Ikirenga, Inteko ishingamategeko, Komisiyo y’Igihugu y’amatora,Ikigo cy’Igihugu cy’itangazamakuru. Kandi abanyarwanda benshi bagiye babisoma,abari mu Rwanda no mumahanga. Kubera umuhamagaro w’Imana rero ningombwa kubimenyekanya keretse ahari umwuka uheze.
Mu Itorero barampakaniye,ngo kuko ari amagambo akomeye ngo byabakururira ingorane. Mu binyamakuru no ku maradiyo barabitinya nabo keretse gatoya nigeze mvugira kuri Siti Radio n’ikinyamakuru cyitwa Rugali cyambajije ibibazo bijyanye nibyo nanditse muri icyo gitabo. Nasobanuje Imana uko nabigenza kugirango Ubutumwa Bwiza buvugwe mu Rwanda kuko mu Rwanda batemera ko ukuri kuvugwa. Imana Imbwira kuva Iburengerazuba nkajya mu murwa mukuru Kigali, nagerayo nkagura intebe, nkayitereka kukarubanda aho abantu benshi bahurira ngatangira saa mbiri za mugitondo (08h00) mvuga iby’u Rwanda nk’uko nabihishuriwe,nkageza saa cyenda. Ahantu mba mumugi wa Kigali ni mu Murenge wa Cyimironko, mu Karere ka Gasabo mu Kagari ka Kibagabaga. Naguriye agatebe gahinwa kuri Ngereza ya Cyimironko ( NGEREZA NKURU YA REMERA) nkicaraho ku’isoko rya cyimironko saa mbiri za mugitondo. Ntangira kubivuga, ariko ntibemeye ko mbikomeza,bahiseko bahankura bamfungira mu gasho ka porisi i REMERA. Ninjira murubanza rwabyo.
Mu bugenzacyaha, no mubushinjacyaha, banjyana mu rukiko rwa GASABO i RUSORORO; Iminsi yose namaze mfunzwe hamwe no kuburana n’iminsi 15. ubutabera burandekura,ngo nkurikiranwe ndi hanze. Njye nitaba umushinjacyaha ku gihe nahawe. Icyakora nyuma yo gufungwa no gufungurwa nashyize ako gatebe I NYABUGOGO guhera i saa mbiri kugeza i saa cyenda, nirirwa mvuga ko: nahamagariwe kwerura iby’u Rwanda, nabivuga bakamfunga. Iyo minsi uko ari 15 none rero uko byakabaye, ubwo Butumwa Bwiza Imana yampaye kuvuga ku Rwanda, mbicishije mu nyandiko, nubwo ama Site yo mu Rwanda atazabyemera kuko u Rwanda rutemera ko baruvuga ukuri. Ariko ntikizatuma bitamenyekana.
UBUTUMWA BWIZA NAHAWE N’IMANA KUVUGA MU RWANDA
Igihugu cy’u Rwanda cyaheze mu gihirahiro,bibabaza Imana,ariko cyane cyane ku ngoma ya HABYARIMANA Yuvenali na KAGAME Paul bavuga Amahoro ku rurimi gusa ngo n’amahoro kandi ari ntamahoro ariho. Uruguma bakarwomora baruca hejuru. (YEREMIYA 8:11-13). Bigatuma Igihugu cy’u Rwanda kitagira icyo kigeraho kuko nkaho cyakagize aho kigera gihitako gisenyuka,kubera ko Imana icyerekaniraho imbere y’amahanga ko yanga uburyarya,ko Ishaka ukuri. Birazwi ko ntacyo Imana Ikora Itabanje kugihishurira abantu bayo (AMOSI 3:7, 8).
Mbere y’uko nerura ibyaha by’Igihugu cy’u Rwanda imbere y’Imana, n’uburyo nagiye mbihishurirwa,n’imirimo Imana yankoresheje ndabanza mvuge Umugambi w’Imana ku gihugu cy’u Rwanda:
-Imana yagambiriye kugira u Rwanda urugero rw’Amahanga.
-Kugira ibyo irwerekaniraho imbere y’isi yose,ibyo yanga n’ibyo Ikunda.
Imana yanga kurobanura abantu kubutoni. Abanyarwanda babikoze birenze urugero rw’ahandi byagiye bibera ku isi. Igihe cyo guhaka abahutu. Icyo gihe nibyo nabwiwe ko byateye Imana KUNYURA MU Rwanda. Ibyabaye mu Rwanda byatumye ruba inshobera mahanga. Igihugu cy’u Rwanda cyiremye ibice bibabaza Imana,bituma yongera kurunyuramo ubwa kabiri none rwabaye akabarore (urw'amenyo) k’andi mahanga kubera akaga karubaye mo.
Igihe cy’1959 kirazwi, Imana ikuraho akarengane kari mugihugu. Abanyarwanda birukanka amahanga bahunga abandi bicwa. Noneho rero, ntawe mu isi utazi amahano yo muri 1994; Ibyaho biracyari aho n’ubu biravugwa ariho Imana yantumye ngo mbwire abanyarwanda bakure igihugu ho inzigo n’amaraso Imana Igihe umugisha.
-Imana Ije gukora ikintu gishya mu Rwanda,abanyarwanda nibayumvira Iragikora, nibanga kuyumvira nabwo Iragikora,icyo kintu gishya ni ikihe? “ ni ugukura igihugu cy’uRwanda mugihirahiro kimazemo igihe kirekire.” YESAYA43 : 19-21. kuko Idaca urwakibera, ntiyumva urw’umwe kandi ntirobanura abantu kubutoni (YOBU 37:23,YESAYA 11:3, IBYAKOZWENINTUMWA 10:34B,35).
Yarantumye ngo nzahamagare abanyarwanda mbabwire bayubahe,bemere ko bose bakoze ibyaha kimwe,abahutu n’abatutsi cyangwase abatutsi n’abahutu, bose baricanye ntawubabarira undi. Ibyaha byakozwe byose babikoze kimwe. Imana yababajwe n’uko abanyarwanda bise abandi abanzi bakabishima hejuru (IMIGANI 24:17,18) .
Igihugu cy’u Rwanda nta mwanzi kigira ni abene gihugu ubwabo bahemukirana . abanyarwanda ntabwo babanye amahoro ahubwo bituranye inabi,baranihorera kandi guhora ari ukw’Imana. Ikibi cyarabanesheje kirabaganza, Imana Ibaburamo icyiza (ABAROMA 12:17-21).
Uko umuntu w’Imana akwiye kugenza LUKA 6:27-38. Amakuba yatunguye u Rwanda kubera ko bajyaga irya n’ino (IMIGANI 24:21,22). Biciye abantu mugihugu, babakurikirana no mubuhungiro (OBADIA 13:13). Bakomeza no gukurikirana abacitse ku icumu nko kubashyira imbere ngo babone uko barya ibyabo ,(ibibagenewe ). Umukuru w’igihugu cy’u Rwanda, kuri iyi Manda amatora arangiye yakoze amasengesho yo gushima Imana,Imana imutumaho umugore umwe mubanyarwanda kazi, wayisengaga abaza iby’u Rwanda,abasomera mugitabo cy’umuhanuzi (YEREMIYA 50:33, 34). Nubwo iryo jambo rirengereza ku Bisiraheli ariko Imana yavugaga ko abanyarwanda bose impande zombi barenganyijwe kimwe kandi ko Imana Ije kubarenganura kandi ko Imana n’irenganura u Rwanda hari uko n’isi izaba irenganuwe. Kuko amahanga agira ibikorwa byinshi mu Rwanda. Kandi Imana yatumye Isi iruhangaho amaso cyane.
Dore uko Imana yamenyesheje: Intambara ikomeye abanyarwanda bakwiriye kurwana ni intambara y’UKURI “UKURI NI KO KWAKIZA U RWANDA” Imana yaha igihugu cy’u Rwanda umugisha rugahimbaza Imana,amahanga yose akaza guhimbariza Imana mu gihugu cy’u Rwanda. Mvuze ibyo ijwi ryampamirije ko Imana yabitangiye ibimenyetso mu Rwanda Ibigaragaza. Ariko kubera ko abanyarwanda banze gukuraho amoko ,ubusambanyi n’ubwibone ,Imana Igiye kuhanyura ubwa 3. Ubwambere u Rwanda rwabaye inshobera mahanga, ubwakabiri ruba akabarore k’amahanga yose, ubwagatatu Izarugira incyuro y’amahanga yose.
Hari ibintu bibiri bikomereye u Rwanda:
Icyambere : Abanyakuri bari mu Rwanda baraceceka, igihugu kikajya iwabandi. Imana yarantumye ngo nzababaze ko guceceka ariko bacisha imanza zitabera ? Kuri Manda ya mbere y’umukuru w’igihugu inzibacyuho irangiye, Imana yampaye amasengesho y’iminsi 3 ngo nsengere igihugu kuko giheze mugihirahiro,ko habuze uwaha abanyarwanda bose ubwenegihugu kimwe uburumbuke bw’igihugu bukaba ubwabose,kugirango,ntihagire urenganyirizwa mugihugu nkuko Imana Ibireba. (UMUBWIRIZA 5 :8,9.)
Umunsi nyakubahwa KAGAME Paul ageza kandidature ye muri komisiyo y’igihugu y’amatora nari nagiye ku Biro by’Intara yari CYANGUGU kubaza cyo umuntu asabwa kugira ngo abe umukuru w’igihugu cy’u Rwanda. Ibyo nabikoreye kugirango nduhuke mumutima kuko hagurumanaga cyane, n’abantu bakomeye b’abahanga, nageragezaga kubabwira iby’Imana ibyo Ishaka ntibanyumve, bakanyita umurwayi wo mumutwe. Icyo gihe rero nabajije icyo bisaba kugira ngo umuntu abe umukuru w’igihugu byatumye nkurikiranwa bikomeye, ariko Imana Irampisha ntibyagira icyo bintwara ( byabereye i CYANGUGU) .
Kuri iyi Manda ya kabiri, umuhamagaro watumye njajaba cyane, kandi ntacyo nishoboreye. Hari umuntu umwe nasabye inama , arambwira ngo ninshake abantu mu turere twose bansinyire nkuko itegeko ribisaba, nubwo babishyizeho ntagihe gisigaye gihagije, ngo mvuge ukuri kwatuma Imana Inezererwa igihugu , tukimara kubivugana n’uwo muntu naraye mbonye abansinyira 12. ariko iryo joro ndota ngiye kujya mukaga . kandi n’iyi ngoma iracyakomeje,kuko Imana yayishyizeho. Mperako ndabireka. Cyane cyane ko igihe cyari gito cyane, kuburyo kugera mu turere twose 30 bitari gushoboka, nkaba nikoreje isoni ubusa.
Reka nsubize ikibazo abantu bafite kurinjye ; Bati : Mbese washobora kuyobora igihugu ?Igisubizo : Icyo nashakaga kwari ugushaka icyatuma Imana Inezererwa u Rwanda ngo kimenyekane, kandi ni nacyo ngikomeje nandika muri iyi nyandiko doreko Imana yambwiye ngo yashatse umuntu n’umwe wayihagarara imbere mucyuho ngo irengere igihugu cye kuririmbuka iramubura Irampagurutsa ngo Intume (EZEKIYERI 22 :29-31). Imana Ibonye ukuri nkuko kuri, u Rwanda rwaba igitangarirwa. Ariko noneho,ibizarubamo bizatuma rutangarirwa, Imana Irusutseho uburakari bwayo ngo Imareho ibiyibabaza. Kandi nta buhungiro kuko n’uri mumahanga Izamusangayo. Nagira inama `, umusambanyi n’umwibone kubireka, naho abakiranutsi bo bazaba ari ugusarurwa.
Icyakabiri :Gikomereye u Rwanda ni uko Itorero ry’Imana ryo mu Rwanda ryifuje gusa n’abisi, ryarararikiye,ryavuye kurufatiro rw’agakiza rijya kurufatiro rw’Isi : amashuri n’amafaranga. Imana niyo yiyigishiriza abakozi bayo. Kandi ntibemera ko Ubutumwa Bwiza buvugwa, kuko bubakoraho ; bifuza ko havugwa ibibwirizwa byo mw’ ijambo ry’Imana gusa ariko icyo yahishuye bakakireka, kugeza naho batinya ko ibyo Imana Ishaka byabakururira ingorane. Imana yantumye kw’Itorero ryayo ryo mu Rwanda ko igihe Izakoreraho naryo ritazasigara. Kandi ko n’amafaranga atazasigara (ZEFANIYA1 :7-18). Imana niyo yonyine Itanga imibereho abantu bihagararaho gusa, igihe Ikibahaye agahenge, iyo Ije kurimbura ntawihagararaho uretse kuvuza induru. (EREMIYA47 : 2,3). Kandi yarantumye ngo menyeshe ko Imana iri gushaka Itorero ryayo ngo Irigirire neza, Iryubake,Irikomeze,Irihuze, Iriramire, Irimenyeshe inzira,Iryiyereke, rigendere mumbabazi zayo. Irikoreshe imirimo yayo yo kugiraneza (ZABURI 147 : 103 ;11, ABAHEBURAYO13 :16).
Neretswe ko abantu b’Imana bari barahamagariwe gukora ingendo bavuga Ubutumwa Bwiza bakaba barabiretse, nahishuriwe ko bameze nk’abantu barwaye ibirimbo,abadasohoza neza inshingano zose z’Itorero,bameze nk’ibikuri, abatakizera Imana bafashwe n’ubwoba bw’imibereho bameze nk’abasaza bunamirije bahinda imishyitsi, abavugabutumwa n’abaririmbyi badafite agakiza bameze nk’impumyi kandi ari ni ibipfamatwi. Nimurebe mu gitabo cya YESAYA 42 :19,20. Hanyuma yibyo byose mpishurirwa abana bato barwaye bwaki, babyimbye udutama,n’akada,n’udutoke n’uturenge, ngo abo n’abanyetorero bashya bahamagarwa bakabura ababarera nk’umwana wavuka agasanga nyina yaribereye umusinzi akabura umwitaho.
Kubera rero kuvuga ibi ku gihugu cy’u Rwanda ; hari amajwi numva ambwira ko nshobora kwicwa, jyewe Imana yantumye kuburira Abanyarwanda nkuko Imana yaburiye igihugu cy’i NINIWE, ngo nibigarura bakareka inzira zabo mbi,Imana yigarure ntibarimbuke (YONA3 ;6-10). Hakaba hari ibintu bitari bike bimpamiriza ko igihugu cy’u Rwanda ngifitemo amahirwe ko ntazapfa nishwe, ahubwo nzakiramiramo nkazapfa nshaje neza niyiciwe n’izabukuru. Ingero : u Rwanda nirwo rwanyibyariye, ruranyirerera kugeza ubu, nahawe n’Imana umurimo ukomeye wo gusengera u Rwanda no kuruvugamo Ubutumwa Bwiza bw’Amahoro bukenewe n’abatuye isi yose kuko babuze amahoro. Maze kubona ibintu bitatu byantangaje binyemeza ko nkenewe mu Rwanda :
-Nagiye kwambuka umugezi tugomba kuvogagira,umusore war’unjyanye yangako nkandagira mumazi anyomotsa ampetse mumugongo .
-Nagiye murukarabiro nziko ngiye gukaraba amazi nsanga banteguriye amata y’insyushyu, bantegeka kuyiyuhagira kuko ariko babishatse.
-Nashyizwe munzu y’imbohe,banga ko njyanamo Bibiriya yanjye, ngeze munzu y’imbohe umuntu ufunze atumira Bibiriya n’igitabo cy’indirimbo arabimpa,ari impano ngo nkomeze umurimo w’Imana.Nsanga ndafunzwe ahubwo nje mubutumwa aho munzu y’imbohe.
Aho guhora rero abanyarwanda bakangishwa kwicwa, ahubwo u Rwanda n’igihugu cyakunzwe n’Imana cyane, Ikivugiramo,Igikorera mo. Abanyarwanda bakwiye kumvira Imana kuko Ibaburira. Aho kurimbuka ngo bajye bubaka,basenya, babaho, bicana,babeshywa amahoro biyubikije amahano.Imana ireba ibyiherereye niyo yabimpishuriye atarinjye njyenyine gusa hari n’abandi, n’abanyakuri bose babibona nabo koko. Duhaguruke nk’igihugu cy’i NINIWE, aho kugirango twongere turimbuke,isoni zidukore imbere y’amahanga,Imana Iturengere dukomeze dutere imbere.
Mbikoze nziko mu Rwanda batazabigaragaza mu rubuga rw’itumanaho ariko ntibizabura indi mirongo binyuramo bikagaragara.
MUGIRE AMAHORO
Nanditse igitabo INDORERWAMO none nkurikije ho «Ubu butumwa Bwiza ku Rwanda» Ndabamenyesha ko hari n’ikindi gitabo ndi kurangiza kwandika izina ryacyo ni INGORANE N’AMAHIRWE, cyafasha Isi mu ntego z’ikinyagihumbi 2000-3000, umuhesha wa byose shingiro n’Ijambo ry’Imana.
Ndi NZIRABATINYA Emmanuel


text:
Imyanya ndangagitsina igomba kuvugwa uko iri – Minisitiri w’Urubyiruko
Minisitiri w’urubyiruko Jean Philbert Nsengimana atangaza ko nta muntu warukwiye guterwa isoni no kuvuga imyanya ndangagitsina mu mazina yayo.
Ibi yabitangaje ubwo umuryango Imbuto Foundation washyiraga ku mugaragaro igitabo cy’imfashanyigisho yo guhugura urubyiruko rufite hagati y’imyaka 15 na 24 mu kwirinda icyorezo cya SIDA.
Minisitiri Nsengimana yasabye urubyiruko gutinyuka bakavuga ibyo ababyeyi babo batinyaga kuvuga ku bijyanye n’amazina y’ibitsina bakabikoresha mu gihe bigisha (...)
Minisitiri w’urubyiruko Jean Philbert Nsengimana atangaza ko nta muntu warukwiye guterwa isoni no kuvuga imyanya ndangagitsina mu mazina yayo.
Ibi yabitangaje ubwo umuryango Imbuto Foundation washyiraga ku mugaragaro igitabo cy’imfashanyigisho yo guhugura urubyiruko rufite hagati y’imyaka 15 na 24 mu kwirinda icyorezo cya SIDA.
Minisitiri Nsengimana yasabye urubyiruko gutinyuka bakavuga ibyo ababyeyi babo batinyaga kuvuga ku bijyanye n’amazina y’ibitsina bakabikoresha mu gihe bigisha urubyiruko bagenzi babo mu kwirinda icyorezo cya SIDA, aho gukoresha amarenga cyangwa kubitsinda ntibabivuge mu mazina.
Yavuze ko ibi bizafasha urubyiruko kumenya imiterere yabo kuko biri mu masomo yigishwa ndetse ko iyo babyiga mu ishuri buri gitsina bakivuga mu izina ryacyo. Aha yavuze ko nawe agiye kubishyira mu bikorwa mu biganiro agirana n’abana be, aho gukoresha ijambo ’agapipi’ akoreshe uko byitwa mu mazina yabyo.
Yagize ati: "Ababyeyi tugomba kureka kubeshya abana tubabwira ko umwana aturuka mu mukondo, n’ibindi byinshi tubabeshya mu mazina yabyo."
Iyamuremye Régine ni umunyamuryango wa Imbuto Foundation; avuga ko iki gitabo cyanditse mu Kinyarwanda cyashyizwe ahagaragara kizafasha urubyiruko ruhugura urundi, abarezi ndetse n’ababyeyi. Ikindi ni uko kizashyirwa mu bigo by’amashuri ndetse n’ibyita ku buzima bw’urubyiruko n’amavuriro, ndetse bagiye kwiga uburyo bagishyira mu nyandiko z’ababana n’ubumuga bwo kutabona bakunze kwita braille.
Ufitinema Adelphine waje ahagarariye urubyiruko yavuze ko bagiye gukangurira urubyiruko bagenzi babo kwirinda icyorezo cya SIDA kandi ko bazifashisha iki gitabo gikubiyemo imfashanyigisho zizabasha gukoresha amwe mu mashusho n’amazina y’ibitsina adakunze gukoreshwa na sosiyete nyarwanda.
Yagize ati: "Ntidukwiye gutinya kubivuga. Ko umuntu avuga akaguru cyangwa akaboko, kuki tutavuga ibitsina byacu mu mazina yabyo?"
Akomeza avuga ko abantu benshi babivuga mu ndimi z’amahanga nk’Igifaransa n’Icyongereza ntibibatere isoni, ariko byagera ku rurimi rw’iwabo bakabitinya. Avuga ko ibi bitagakwiye kuko no mu bitabo byandikwa bavuga amazina yabyo.
Amwe muri ayo magambo adakunze gukoreshwa n’Abanyarwanda, muri iki gitabo cy’imfashanyigisho yashyizwe ahagaragara akaba ari kuri paji ya 12,13,14 na 15 agaragaza ibice by’umubiri n’amazina yabyo nka: amabya, imboro, igituba, insya, n’ibindi.
Iki gitabo cy’imfashanyigisho gikubiyemo ibice 3 by’ingenzi: Uwo uriwe n’agaciro kawe, ibishobora kwangiza ubuzima n’agaciro kawe n’uburyo byirindwa, n’uruhare rwawe nk’umukangurambaga w’urungano mu kwirinda virusi itera SIDA.
Iki gitabo gifite paji 90 cyanditswe ku bufatanye na Imbuto Foundation, ADRA, Fawe Rwanda, Caritas Rwanda, Minisiteri y’Ubuzima, RBC, Health Poverty Action ndetse na ARBEF.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Aya nyuma February 5th, 2016 10:50 AM
Feb 04, 2016 0Itsinda ry’abanya Kenya batemera ko Imana ibaho rivuga ko ridafatwa nk’abandi baturage...
Jan 27, 2016 0
Feb 04, 2016 0Rutahizamu wa AS Kigali n’ikipe y’igihugu “Amavubi”, Sugira Ernest wigaragaje atsinda...
Feb 04, 2016 0Olivia Farnsworth, umukobwa w’imyaka 7, utuye mu mugi wa Hyddersifield, mu Bwongereza;yabaye iyobera ku njijuke z’abaganga. Uti ese bimeze bite? Uyu mwana, biturutse ku ndwara idakunda kuboneka, ntajya yumva...
Feb 03, 2016 1Leta Zunze Ubumwe za Amerika ziratangaza ko ziri gushakisha amakuru ku Munyarwanda uherutse kuraswa na Polisi y’u Rwanda wakekwagaho kwinjiza urubyiruko mu mutwe wa Leta ya Kisilamu. Umuvugizi wa Minisiteri...
Feb 02, 2016 0Ramses Sanguino, umwana w’imyaka 5, utuye Los Angeles, muri Kaliforniya;ni umwana ufite ubushobozi buhambaye mgutahura ibyo abandi badatekereza (telepathie). Magingo aya Ramses ku myaka 5 yonyine; ni intiti...
Jan 06, 2016 2Mumpera zumwaka wa 2015 ndetse no mu itangira ryumwaka wa 2016 nibwo Alarme Ministries yerekeje Nairobi muri Kenya mugikorwa bise Groove party 2015, kikaba cyabereye Safaricom Stadium Kasarani. Alarme ministries ibi...
Jan 04, 2016 0Ubwo Prophet Claude yasoza ga igiterane ku itariki ya 1 Mutarama yabwiye abari mu iteraniro ko uyu mwaka ari uw’ibisubizo, ibi bikaba byara bereye mu Itorero Soul Healing Revival Church ku Kacyiru. Iki giterane...
Dec 23, 2015 0Ku cyumweru tariki ya 27 Ukuboza 2015 ku nyubako za ADEPR ku Gisozi niho iki gitaramo kizabera nyuma ya saa sita. Sibyo gusa kuko muri iki gitaramo hatumiwe mo na korali Bethelehem yo mu Itorero rya Adepr mu karere ka...
Jan 14, 2016 7Nyuma yo kugenderera ibyumba by’amasengesho bitandukanye, n’ayandi materaniro ya gikristo; nyuma yo kwitegereza uburyo umugenzo wo kwatura ibyaha ukorwa mu buryo butandukanye , n’ingaruka zitari...
Dec 17, 2015 0Akamaro k’idini si ifunguro ry’umwuka gusa, idini rifasha no mu mibereho ya buri munsi, mu bibazo bitandukanye hari n’indwara nyinshi zikira binyuze mu kwizera Imana ndetse n’izindi abakristu badakunze...
Oct 28, 2015 0Hari ubwo usanga abashakanye bakunda gutongana kandi akenshi wagenzura neza ugasanga nta kintu kigaragara bari gupfa ku buryo ubajije umwe muri bo atamenya aho byahereye batongana. Mu gihe rero ukunda kubona utongana...
Dec 26, 2015 0Umuhanzikazi Mama Paccy arashima Imana yamukoreye imirimo ikomeye ikamuhindurira amateka ikamuha agakiza k’ubuntu ikamuhindura umwana mu rugo ndetse ikaba ikomeje kumurwanirira mu bibazo byose ahura nabyo. Mu ndirimbo...
Dec 17, 2015 0Kuwa 6/12/2015, nibwo Umuryango wa Gikristo Isange Corporation watanze ibihembo ku bantu bakoze ibikorwa by’indashyikirwa kuva mu gihe byibuze cy’imyaka 50 kugeza ubu, kikaba cyarabereye kuri Hill Top Hotel...
Nov 22, 2015 0« SIFA AWARDS » Ni igikorwa ngarukamwaka gitegurwa n’umuryango wa gikristo Isange Corporation umaze imyaka 8 ukorera mu Rwanda binyuze mu ntego zo kwamamaza ubutumwa bwiza mu itangazamakuru rya Gikristo. Uyu...
Jan 07, 2016 1FreFruve &Suppliers Ltd ni Company Nyarwanda itumiza ikanagurisha imbuto n’imboga z’amoko yose, zaba izera mu Rwanda ndetse n’iziva mu mahanga nka Africa y’epfo , Misiri, France n’ahandi. Zirimo nka Pomes,...
Dec 17, 2015 0Kuba intangarugero mu gukoresha imashini za EBM, kwandika neza ibicuruzwa biguzwe kuri Facture ndetse no gushyira agaciro k’ibiguzwe kuri iyo nyemezabuguzi ni kimwe mubyo abanyamuryango b’Urugaga...
Nov 19, 2015 0Nyuma y’aho Afrifame Pictures igabanyirije 40% by’igiciro yari isanzwe ifatiraho amashusho n’amafoto y’abakiriya bayo, kuri ubu iyi Promosiyo iri kugana ku musozo kubera ubwinshi bw’abakomeje kuyitabira. Kuva...
Feb 02, 2016 0Umunyamakuru kuri Radio France, Patricia Dare yivugira ko avugana n’abapfuye, ndetse agafasha n’undi wese ukeneye kugirana imishyikirano n’uwe wapfuye, mu gihe yaba akeneye ko byamuhumuriza, cyangwa se ashaka ko bakwiyunga bakemura nk’ikibazo uwapfuye yagiye atumvikanaho...
Feb 02, 2016 0
Jan 28, 2016 3
Jan 25, 2016 0
Jan 21, 2016 0
Feb 04, 2016 0Ni ikintu gikomeye ko umwana yigishwa gusoma ibice byose bigize igitabo gitagatifu cy’abo mu idini ya Islam akakirangiza cyose agisoma ntago areba. Hashize imyka itari myinshi abo mu Idini ya...
Feb 02, 2016 0
Jan 28, 2016 0
Jan 25, 2016 2


text:
Ibivugwa muri iki gice ni ibyo kuza k'umugaragu ubabazwa w'Umwami, n'umurimo We uhagije wo ku musaraba aho yikoreye ibyaha byacu mu mubiri We, aho yakomerekejwe ku bwacu, utariwacumuye agapfa nk'inshungu y'abanyabyaha. Kubera ibyo Mesiya yakoze, impano yo muri iki gice ishobora gutangwa.
“Ye.” Ubu ni uburyo bwo kuduhamagarira gutega amatwi.
“Yemwe.” Uku ni uguhamagara rusange. Nta n'umwe usonewe; biri kuri bose. Biboneka kuri buri wese kandi bose baragukeneye.
“Abafite inyota.” Inyota yerekana ubushake bukomeye no gukena gukomeye. Biduhamagarira kubona ko ubugingo budashobora guhaza ibikenewe by'imbere mu muntu. Uku ni uguhamagarira abantu bumagajwe n'iyi si, bashaka ikindi kintu kirenzeho kandi bashaka agakiza k'Imana.
“Nimuze.” Inshuro eshatu iri jambo rikoreshwa mu kwerekana icyo Imana itanga n'ubugingo bushimisha kandi bufite umumaro. Imana iravuga iti “nimuze.” Iravuga iti, “Mfite ibyo mukeneye kandi nshaka ko mutunga.”
“Ku mazi.” Ibi bigaragaza imigisha myinshi n'iby'uko agakiza k'Imana nk'uko kahishuwe muri kristo no mu murimo We kandi Ijambo ry'Imana rishobora guhaza inyota n'ibyo umuntu akeneye.
“N'udafite ifeza na we naze; nimuze mugure murye; nimuze mugure vino n'amata, mudatanze ifeza cyangwa ibindi biguzi.” Ibi bivuga iki? Ni gute umuntu yashobora kugura adatanze ifeza?
Ibyo Imana itanga ni iby'ubuntu busa. Si ifeza, imbaraga, cyangwa icyubahiro, nta na kimwe cyagura ibyo Imana ishaka kuduha. Ni impano y'ubuntu bwayo kubw'impano y'Umwana wayo waguze ugucungurwa kw'umuntu (Ibyahishuwe 21:6; 22:17).
Ijambo “mugure” rikoreshwa mu buryo bwo kugira cyangwa kubona, ariko, nk'uko tubwirwa, dushobora kugura nta mafaranga. Ijambo “mugure” ni Igiheburayo, shabar. Ryavugaga “kumena” hanyuma, “kugura.” Ryakoreshwaga ku mpeke zimenwa n'urusyo, cyangwa ku biryo bimena inzara (gereranya ijambo ry'ibyo kurya bya mu gitondo bavuga ko ubirya aba “yica umwaku,” mu Cyongereza bavuga “kumena kwiyiriza” ). Bityo Imana iduhamagarira kutagura no gutunga gusa, ndetse no kurya. Igitekerezo hano ni ukubona umutsima no kurya.
Nk'uko imirongo ikurikiraho ibyerekana neza, Imana irahamagarira umuntu kuza, gutega amatwi no kurya ku Ijambo ry'ubugingo bizana kwizera (Abaroma 10:17). Petero, mwibuke, atubwira ko kwizera kurusha igiciro izahabu ishira (1 Petero 1:7). Kuki? Kubera ko kwizera ari umugende tuboneramo agakiza k'Imana n'imigisha myinshi (Abefeso 2:8, 9).
“Vino n'amata.” Agakiza k'Imana n'imigisha yako bigaragazwa n'ibi bimenyetso bibiri. Vino akenshi yakoreshwaga mu minsi mikuru yihariye kandi ikerekana ibyishimo n'umunezero bizanwa n'agakiza k'Imana. Amata yerekana kubeshaho, gutangwa n'igaburo nk'uko ibyo kurya bitanga ubuzima.
Mu buryo bw'ikibazo kandi binyuze ku muhanuzi, Umwami aduhamagarira kureba ko ubu bugingo nta mumaro kandi ko ibyo abantu bakora ngo babone umunezero cyangwa agakiza atari mpano y'ubuntu bwayo n'ubugingo bwo kubaho bwuzuye bwa Kristo kubw'Ijambo ry'Imana aho dushobora kwumva ijwi ry'Imana.
“Mutanga.” Iri jambo rivuga “gupima.” Ryari ryerekeye ku kubara no gupima ifeza cyangwa izahabu nk'igiciro kirihwa ku kintu.
“Ibitari ibyo kurya nyakuri.” Ni Igiheburayo kivuga, “kuki mutanga ifeza ku bitari umutsima.” Ibi birakomeye kandi birasekeje. Umutsima ni ugaragaza ibibeshaho ubugingo cyangwa igifasha umuntu, umunezero, no kumererwa neza. Ariko muri ibi, icyo umuntu abona si umutsima, ni imbura-mumaro. Intumwa Pawulo atuburira kwirinda imbura-mumaro nk'iyi mu gice cyerekana umumaro w'Ijambo ry'Imana (Abefeso 4:17).
Guhitamo kw'inshinga yo muri Yesaya 55:2a n'iri jambo rihakana, ibitari ibyo kurya, byerekana mu buryo busekeje ko bikomeye kandi ko nta mumaro ubushobozi bw'umuntu bugira cyangwa kubona icyahaza ibyo akeneye atari mu Mana n'umugambi wayo (reba Gutegeka 8:3).
“Mukorera ibidahaza.” “Gukora” aha bivuga, “uburetwa cyangwa agahato.” Ibihembo byacu bituruka ku murimo wacu cyangwa uburetwa.
Abantu bakunze gupima ibyo babonye kubw'umurimo bakorera ibidahaza. Umuntu rero, asigara agendera ku kigurudumu cy'ubukire mu gukurikirana ibintu - umwanya, imbaraga, ibinezeza, ibintu - ashakira umunezero aho utari no mu bintu bidashobora kuwutanga. Mbese umuntu yigera ashimishwa n'ibyo atunze? Amafaranga ahagije ni angahe? Menshi kurushaho! Umunezero ungana ute? Mwinshi kurushaho! Imbaraga zingana iki? Nyinshi kurushaho!
Gereranya iyi mirongo: Imigani 27:20; Umubwiriza 1:8; 4:8; 5:10. Mu muntu haba umwanya ushobora kwuzuzwa n'Imana yonyine; bityo ingingo ikurikiraho iri muri Yesaya 55.
Imirongo ya 2b na 3a iduhamagarira kugenzura Ijambo ry'Imana riruta cyane izahabu, ryerekana kandi rigatanga iby’agaciro nyakuri k'ubugingo.
“Mugire umwete wo kunyumvira, mubone kurya...” Ni hehe twumvira Imana? Ni mu Ijambo ryayo. Igitekerezo ni, ko kubwo gutegera amatwi Ijambo ry'Imana no gutungwa n'ukuri kwaryo, abantu, nta mafaranga cyangwa ibiguzi, bazabona icyo bashakaga ku giciro cyinshi, umurimo, n'umubabaro. Kubona no kugira ukuri kw'Imana bijyana ku kuruhukira no kwishimira imigisha y'Isezerano ry'Imana ritanga agakiza ku bantu bose n'ingaruka zako zose ku bugingo. Aha kandi honyine ni ho soko y'umutekano nyakuri, umunezero n'umumaro mu bugingo.


text:
Nyuma y’igihe kinini abatuye umujyi wa Ngororero bari mu bwigunge bwo kutabona ibitaramo by’abaririmbyi n’abanyamuzika, itsinda Urban Boys ryabaye irya mbere mu gukoresha ibitaramo muri uwo mujyi.
Igitaramo cya group urban boys cyabaye ku mugoroba wo ku itariki 14 Kanama 2012, muri centre d’accueil y’akarere ka Ngororero imaze amezi abiri gusa itangiye gukorerwamo imirimo irebana n’iby’amahoteri, ariko ikaba yarahawe rwiyemezamirimo. Abitabiriye iki gitaramo Bakubise baruzuye, abatuye umujyi wa Ngororero bari bafite akanyamuneza ko kubona ibyiza ubusanzwe bitabonekaga muri uwo mujyi.
Kuva ku cyumweru cyabanjirije uyu munsi, abantu biganjemo urubyiruko n’abakora imirimo itandukanye wasangaga baganira kukuntu batazabura muri icyo gitaramo doreko no kwinjira bitari bihenze kuko byari amafaranga 1000 kumuntu umwe. Mubiganiro byabo, abishimiye iki gitaramo bahurizaga ku kuba baramaze igihe kinini mubwigunge kubera kutagira amazu yabugenewe yo gukoreramo imyidagaduro, none ikibazo kikaba kirimo kugenda gikemuka.
Nubwo ababashije kwitabira icyo gitaramo bishimiye ako gashya mu mujyi wabo, hari n’abanenze ugutinda kuhagera kwa Urban Boys, kuko kumatangazo amanitse hirya no hino muri uyu mujyi wa Ngororero yavugaga ko igitaramo gitangira saa kumi n’ebyiri z’umugoroba ariko abagombaga kugishyushya bakaba bahageze hafi saa tanu z’ijoro, ibi bikaba bitatumye bidagadura uko babyifuzaga.
Mu bahanzi basusurukije abatuye ngororero hakaba harimo abagize itsinda Urban Boys hamwe n’abandi bahanzi nka Young Grace, Allione n’abandi.


text:
Nta zibana zidakomanya amahanga, ahari abantu ntihabura urunturuntu ndetse n’indi migani, ni ibigaragaza uburyo kuba havuka intonganya hagati y’abakundana n’abashakanye ko ari ibintu bishoboka kandi bikaba hari icyo byahindura kuburyo mwabanaga. Impuguke Marion Garteise akaba n’umunyamakuru mu by’ubuzima yagize icyo avuga mu kwirinda ibyakwangizwa n’intonganya mu nyandiko dusanga ku ruburwa rwa internet rwa e-sante.com
Kubasha kumenya uburyo bwo gutsinda intonganya burundu usanga bidashoboka ariko hari uburyo bukwiye bwo kuzibamo zikagira icyo zisigira abagize ibyago byo kuzigwamo.
1. Umuntu ugutonganya ni ukwanga cyangwa se ugukunda cyane
Iyo umuntu agutonganije biba bigaragaza ko hari imbaraga yumva agufiteho. Umuntu ukigutinyatinya cyangwa yumva ntacyo umubwiye ntago ashobora kwirirwa gutonganya ahubwo umukoreye ikosa yakwigendera akakureka.
Ugutonganya, iyo witegereje neza ugasanga atabikorera urwango agufitiye bishobora kuba ikimenyetso cy’uko agutsimbarayeho kuko ntashaka ko umusiga kandi yababajwe n’ikosa ryawe yifuza ko ureka ayo makosa mugakomezanya.
2. Igihe mutongana nubwo umujinya wakurenga irinde kwima uwo mubana ijambo
Gutongana nubwo atari byiza ni ingenzi ko mugihe bikubayeho wowe n’uwo mubana mubitwara nk’uburyo bwo kuganira nubwo ataribwo buryo bwatoranywa ariko aho kubutwara nk’imbanziriza-mirwano ni ingenzi kugerageza kumva icyo ugutonganya aba avuga nawe wavuga ukageraho ugaceceka ukamureka nawe akakubwira.
3. Sobanurira neza uwo mukundana bisobanutse icyo utishimiye mumigenzereze ye
Ni bibi gutongana ariko ni bibi cyane gutonganya umuntu utamwereka neza ibyo yangije. Niba muri gupfa uburyo ari umusinzi, muhe ingero z’igihe yasinze bikakubabaza kurushaho, niba muri gupfa gusesagura umutungo mubwire igihe yakoresheje nabi amafaranga aho kumutuka ngo ni injiji cyangwa ngo ntazi kubara.
4. Intonganya ziba mbi cyane izo zigamije gusa kubabaza
Mu gihe wumva uri mu ntonganya, irinde ko zifata indi ntera ngo zibe zagera aho wifuza kubabaza cyangwa kugirira nabi uwo utonganya. Mu gihe umujinya ubaye mwinshi, ni byiza cyane kwirinda kuguma iruhande rwe cyangwa guceceka. Kumujya kure amasaha macye umutima ukabanza ugatuza bishobora gutuma buri wese atekereza kurushaho icyo kibazo kigakemuka.
5. Mu ntonganya icyingenzi ni uko zarangiye
Intonganya zigira uko zirangira, iyo zirangiye mumenye ikosa buri wese akemera ko yarikenera ibyo ni ntamakemwa. Uko intonganya zirangiye bigaragaza neza uko na nyuma yo gutongana ubuzima bugiye kurushaho kuba bubi cyangwa se bukaba bwiza.
Gutongana ni uburyo butari bwiza bwo kwerekana ibyifuzo byawe ariko mu gihe bikugwiririye irinde ko hakwangirika byinshi ariko mubyo wirinda kurusha ibindi irinde kurwana no kugengwa n’umujinya kuko uko ugenda ukura hashobora kuvuka ikintu kibi kurusha ikibazo mwari mufite mutongana harimo n’ubwicanyi mu bashakanye rimwe mu mahano yagwiriye ingo z’ubu dukwiriye kurwanya twese
Posted by MANIRAKIZA Théogène/Gukunda.com


text:
Mitarayeze
Mitarayeze (mitrailleuse) ni yo yari igezweho mu gihe cy’intambara ya mbere y’isi. Icyo gihe inganda zashyize ingufu mu gucura ibikoresho by’intambara muri rusange, ariko bakaba bari bamaze imyaka 50 bari mu kugerageza niba babigeraho. Guhera mu 1914, ubumenyi n’ikoranabuhanga byakoreshejwe bidasubirwaho mu nzego nyinshi, cyane cyane izifite aho zihurira n’imirwano.
Inganda zicura ibyuma n’ikoreshwa ry’ubumara byatumye abahanganye ku rugamba bagira ingufu mu kwirinda umwanzi. Ka gerenade (grenade) kari gasigaye ari ako kwitwaza mu kwikiza umwanzi ku buryo butunguranye.
Igihe iyi ntambara yabaga havumbuwe ibintu byinshi, harimo igisasu kiremereye cyarashwe mu 1915; canons antiaériens, ni ukuvuga uburyo bwo kuyobya ibisasu n’indege biri mu kirere; kuyobora indege ziri mu kirere; itumanaho hagati y’abari ku rugamba n’abayobozi babo, n’ibindi; ariko nyine ibyo byose bikajyana no gutwara ubuzima bw’abantu. [1]


text:
Yesu Kristo ni nde?
Ikibazo: Yesu Kristo ni nde?
Igisubizo: Twanakwibaza ku bundi buryo tuti "Mbese Imana ibaho?" abantu bake cyane nibo bajya bibaza niba Yesu Kristo yarabayeho. Muri rusange usanga abantu bemera ko rwose Yesu Kristo yabayeho muri Isiraheli hakaba hashize imyaka 2000. Impaka zivuka iyo batangiye gushaka kumenya umwirondoro we wuzuye. Hafi buri torero ryose rikomeye usanga ryigisha ko Yesu yari umuhanuzi cyangwa umwigisha mwiza cyangwa umuntu witangiye Imana. Ikibazo rero ni uko Bibiliya itubwira ko Yesu yari arenze kure kuba umuhanuzi, akarenga kuba umwigisha mwiza akanarengakuba n'umuntu witangiye Imana.
C.S Lewis mu gitabo cye Mere Christianity yandika ibi bikurikira: "Aha ndimo ndagerageza kubuza uwo ari we wese ibinyabasazi abantu bakunze kuvuga kuri Yesu Kristo: 'Niteguye kwemera Yesu nk'umwigisha ku byerekeye imyitwarire y'abantu, ariko sinemera ibyo yavuze ko ari Imana. 'Icyo ni ikintu kimwe tutagomba kuvuga. Umugabo wari umuntu usanzwe kandi akavuga bimwe mu byo Yesu yavuze ntabwo yaba ari umwigisha w'umuhanga mu bijyanye n'imyitwarire. Yaba ari umuntu utagira ubwenge -ku rugero rw'umuntu wakwiyita igi ritogosheje-cyangwa se akaba yagereranywa na shetani yo mu muriro. Ugomba guhitamo. Niba se uyu muntu yari,na n'ubu akaba akiri Umwana w'Imana, bitaba ibyo akaba umusazi cyangwa ikindi kirenze umusazi. Wamucecekesha umwita umusazi, ushobora kumucira amacandwe cyangwa ukamwica nk'umudayimoni;c yangwa se ukamupfukamira ukamwita Nyagasani Imana. Ariko reka tureke kumupfobya yari koko umwigisha w'umuhanga. Ntiyigeze Abitwemerera. Nta n'ibyo agamije kutwemerera."
None se, Yesu yavugaga ko ari nde? Bibiliya itubwira ko ari nde? Reka bwa mbere turebe amagambo Yesu yavuze muri Yohani 10:30, "Jye na Data turi umwe." Ubisomye rimwe ntiwahita ubyumva asa nk'aho atavuze ko ari Imana. Nyamara urebe uko Abayahudi babyakiriye, "Si igikorwa cyiza gituma tugutera amabuye; turakuziza igitutsi ututse Imana, kuko uri umuntu maze ukigira Imana'" (Yohani 10:33). Abayahudi bumvise ko amagambo Yesu avuze yiyise Imana. Mu bika bikurikiyeho, Yesu ntiyakosoye ngo yisobanure ati, "Sinigeze mvuga ko ndi Imana." Ibyo birerekana ku mugaragaro ko Yesu yavuze ko ari Imana igihe yagiraga ati "Jye na Data turi umwe" (Yohani 10:30). Yohani 8:58 aduha urundi rugero aho Yesu asubiza ati: '"Ndababwira ukuri koko:Abrahamu atarabaho nari ndiho '"na none, aho kumusubiza abayahudi batora amabuye ngo bamutere (Yohani 8:59) Amagambo ya Yesu yivuga ubwe ati "Ndi" twayasanisha ku buryo bwa hafi n'ayo mu Isezerano rya Kera aho baba bavuga izina ry'Imana (Iyimuka misiri 3:14). Kuki Abayahudi bari gushaka kongera kumutera amabuye niba nta kintu yari avuze bafata nk'igitutsi, tubivuze uko biteye, gutangaza ko ari Imana?
Yohani 1:1 agira ati "Jambo yari Imana." Yohani 1:14 arongera ati "Jambo yigize umuntu" Ibi biratwereka ku buryo bugaragara ko Yesu ari Imana yigize umuntu. Tomasi intumwa ya Yesu yaravuze ati, "Nyagasani Mana Yanjye" (Yohani 20:28). Yesu ntamukosora Paulo intumwa avuga Yesu ati, "...We Mana yacu y'Igihangange akaba n'Umukiza wacu" Petero intumwa na we yavuze ibisa na byo, "...Imana yacu n'Umukiza wacu Yesu Kristo" (2 Petero 1:1). Imana Data na yo ni yo muhamya w'inkomoko ya Yesu yuzuye,"Naho umwana wayo iramubwira iti, 'Mana, intebe yawe y'ubwami ihoraho iteka umuryango wawe uwuyoborana ubutabera. Mu Isezerano rya kera bahanura ko Yesu ari Imana, "Kuko umwana yatuvukiye, twahawe umuhungu, ubutegetsi bumuri ku bitugu, ahawe izina: "Umujyanama w'agatangaza, Imana idahangarwa, umubyeyi iteka, Umwami w'amahoro" (Izayi 9:5).
None rero, nk'uko C.S Lewis abihamya, Kwemera Yesu ko ari umwigisha mwiza ntabwo ari ibyo guhitamo. Yesu ku buryo bugaragara kandi ntawabihakana yavuze ko ari Imana. Niba atari Imana, ubwo rero yaba ari umushukanyi, na mbere hose ntabe umuhanuzi, ntabe umwigisha mwiza, ntabe n'umuntu wihebeye Imana. Mu kugerageza gusobanura amagambo ya Yesu, "abahanga" bo mu bihe tugezemo bavuga "amateka y'ukuri ya Yesu" Ntacyo bavuga ku byo Bibiliya imuvugaho. Twumva se turi bande byatuma dutinyuka kujya impaka n'Imana ku byerekeye ibyo Yesu yavuze n'ibyo atavuze? Ni gute uwo "muhanga "hagati ye na Yesu hakaba hari imyaka ibihumbi bibiri yamenya neza ibyo Yesu yavuze n'ibyo atavuze kurusha ababanye na we, bamuyobotse kandi Yesu ubwe yiyigishirije” (Yohani 14:26)?
Ni kuki ikibazo cy'inkomoko nyakuri ya Yesu ari ingenzi? Kuki ari ngombwa kumenya niba Yesu yari Imana cyangwa niba atari yo. Impamvu y'ingenzi iruta izindi yemeza ko Yesu ari Imana nuko iyo ataba Imana urupfu rwe ntirwari kuba ruhagije rwonyine ngo rube ikiguzi cy'ibyaha by'isi nzima (1 Yohani 2:2). Imana yonyine niyo ifite ubushobozi bwo kwishyura kiriya cyaha gihoraho (Abanyaroma 5:8; 2 abanyakorinti 5:21) Yesu iyo ataza kuba Imana ntiyari kutwishyurira umwenda. Yesu yagombaga kuba umuntu kugira ngo abashe gupfa. Agakiza kaboneka gusa mu kwemera Yesu kristo. Yesu kuba Imana ni byo bituma ari we nzira yonyine itugeza ku gakiza. Yesu kuba ari Imana ni yo mpamvu atubwira ati, "Ni jye Nzira, n'Ukuri, n'Ubugingo. Nta we ugera kuri Data atanyuzeho" (Yohani 14:6).
Garuka ku rupapuro rwanditse mu Kinyarwanda
Yesu Kristo ni nde?


text:
Abahinziborozi bo mu mu murenge wa Rwaniro ho ku karere ka Huye babyajije umusaruro ugaragara imirima yabo yashyizwemo amaterasi, ku itariki ya 13/5/2014 bahawe amatungo magufi n’umuryango Welt Hunger Hilfe (WHH ) wahoze witwa Agro-action allemande.
Uyu muryango WHH, ari na wo wafashije mu gikorwa cyo gushyira amaterasi y’indinganire mu mirima y’aba bahinzi b’i Rwaniro, wahatanze ihene 16 n’ingurube 40.
Pierre Ndindiyaho ushinzwe guhuza ibikorwa by’umushinga WHH wari uwuhagarariye mu gushyikiriza aba bahinzi aya matungo, yavuze ko bayatanze bashingiye ku bahinzi bakoresheje neza amaterasi yabo y’indinganire, ariko na none ngo hitawe ku bakennye kurusha abandi.
Yagize ati:” Umushinga wa WHH wo gufasha aba bahinzi uzarangirana n’uyu mwaka. Aya matungo tuyabahaye kugira ngo azabunganire mu kubona ifumbire igihe tuzaba tutakiyibaha, ahubwo ngo bajye bayikuraho bo ubwabo babikesha aya matungo. Tunashaka ko bafata umuco wo kugira itungo mu rugo rishobora kubunganira.”
Kalisa Aristide umukozi w’akarere ka Huye ushinzwe ubworozi wari uhagarariye akarere muri iki gikorwa, yashimiye umufatanyabikorwa WHH ku bikorwa ageza ku baturage ndetse asaba n’abahinzi bahawe aya matungo kuyafata neza.
Yagize ati: “icyo dusaba aba bahawe aya matungo, ni ukuyafata neza bakazayabyaza umusaruro. N’ubwo ari ayabo ariko, ntibakwiye kuyafata uko bishakiye. Bayahawe kugira ngo bayafate neza, narwara bayavuze. “
Bamwe mu baturage batoranyijwe mu guhabwa aya matungo bagaragaje ibyishimo by’ubufasha butandukanye bw’uyu muryango.
Michel Habiyakare, umwe mu bahawe ingurube, yagize ati « Uyu muryango WHH ntako utagize ngo uduteze imbere : wadukoreye amaterasi, uduha ifumbire, none uduhaye n’itungo rizunganira ifumbire mvaruganda dukoresha mu buhinzi bwacu.”
Habiyakare ariko yanagaye bamwe mu baturage bajya bahabwa ubufasha ntibabuhe agaciro agira ati “ ndanagaya cyane bamwe mu baturage bajya bahabwa ubufasha nk’ubu aho kugira ngo bubagirire akamaro na bo boroze abandi ahubwo ugasanga itungo bahawe bararigurishije, abo bagombaga koroza bakaburiramo.”


text:
Mutuyimana Anonciata wo mu kagali ka Torero umurenge wa Ngororero mu karere ka Ngororero yahembwe na bagenzi be kubera ukuntu yagaragaje ibikorwa by’indashyikirwa mu kugerageza kwibeshaho adategereje inkunga ziturutse hanze. Nkuko uyu mugore abivuga, mu myaka itatu ibanziriza 2012, Mutuyimana yari mucyiciro cy’abatindi aho yahabwaga ubufasha na Leta, ariko inkunga abonya akazibyaza undi musaruro. Mutuyimana […]
Rwanda : Yahereye ku biceri 40 none amaze kwiteza imbere
Uyu wahereye ku mafaranga 40 none akaba amaze gutera imbere ni uwitwa Mukandagano Annonciata, umubyeyi utuye mu Murenge wa Huye, ho mu Karere ka Huye. Kuba yariteje imbere, byamuviriyemo guhembwa n’ubuyobozi bw’akarere ka Huye, bwamuhaye icyemezo cy’ishimwe ndetse n’amafaranga 200.000. Hari ku munsi wo gutangiza igihe cy’iminsi 16 yo kurwanya ihohoterwa ryo mu ngo. Mukandagano […]
Rwanda | Rulindo : Umunsi mpuzamahnga w’umugore wo mu cyaro wizihirijwe mu murenge wa Ngoma
Umunsi mpuzamahanga w’umugore wo mu cyaro mu karere ka Rulindo wabaye ku uyu wa mbere tariki ya 15,2012 waranzwe n’udushya . Aho hahenbwe umugore wo mu cyaro witeje imbere ku buryo budasanzwe,hatanzwe inka ku muturage utishoboye bamuha n’inkweto zo kujya yambara agiye kwahirira iyo nka,hanatazwe imbuto z’ibinyomoro muri uwo murenge. Umudamu witwa Mukakamari Caritas, atuye […]


text:
Umwaka
Umwaka
Igice cy'igihe kigizwe n'amezi cumi n'abiri (12) uhereye kuri Mutarama kugeza mu Ukuboza.
Umwaka ushobora kugira iminsi 365 cyangwa 366 bitewe n'uwo ari wo.
Uwo munsi umwe uranga cyangwa ubura uturuka ku kwezi kwa Gashyantare kugira iminsi makumyabiri n'umunani cyangwa makumyabiri n'icyenda bitewe n'umwaka.
Buri myaka ine ukwezi kwa kabiri guhindura umubare w'iminsi ikaba 29. Ni ukuvuga ko imyaka itatu ikurikiranye igira ukwezi kwa Gashyantare kw'iminsi 28 maze umwaka ukurikiyeho ugahita uhindura ikaba 29. Imyaka yose igabanyika na kane igira iminsi 366 naho itagabanyika na kane ikagira 365. Ingero:
- Umwaka wa 1987 wari ufite iminsi 365 (1978 kugabanya 4 ni 496 hagasigara 3)
- Umwaka wa 2000 wari ufite iminsi 366 (2000 kugabanya 4 ni 500 hagasigara zeru(0))
- Umwaka wa 2020 uzagira iminsi 366
- Umwaka wa 2021 uzagira iminsi 365
Umwaka mu Rwanda ugabanyijemo ibihe bine by'ingenzi ari byo Urugaryi, Itumba, Icyi, Umuhindo bitandukanywa n'imigwire y'imvura


text:
Urubyiruko rwo mu karere ka rulindo ngo rwiyemeje kurwanya ipfobya n’ihakana rya genocide yakorewe abatutsi 1994, ahubwo bagaharanira kwigira ndetse no gukomeza guharanira kwiteza imbere banakomeza kubaka igihugu cyabo .
ibi barabitangaza nyuma yibiganiro bamaze igihe bahabwa ,aho basobanuriwe neza amateka yaranze igihugu,bakiyumvira n’uruhare bamwe muri bagenzi babo bagiye bagira mu gukora jenoside yakorewe abatutsi muri mata 1994.
Uru rubyiruko rwo mu karere ka Rulindo ruvuga ko bishoboka guhindura amateka mabi igihugu cyanyuzemo,agahinduka meza ndetse aya mateka mabi akanibagirana biturutse ku rubyiruko.
Urubyiruko kandi ruvuga ko niba hari imbaraga bagenzi babo bakoresheje mu gukora jenoside ngo nabo bashobora kuzikoresha bahindura amateka mabi yoretse igihugu akagishora mu bwicanyi.
Uru rubyiruko rukaba ruvuga ko rugomba kwiremamo imbaraga rwiyubakira igihugu bityo kigakomeza inzira y’iterambere izira amacakubiri ayo ari yo yose.
Nzeyimana Patric yagize ati “nyuma y’ibiganiro twahawe bitandukanye tukamenya amateka yaranze igihugu ubu twiyemeje gukoresha imbaraga zishoboka tukarwanya ikibi cyose kandi tugakora tugakomeza kwiteza imbere tunateza igihugu cyacu imbere.
kuba uru rubyiruko rwo mu karere ka Rulindo rwarahawe ibiganiro byihariye ku mateka yaranze igihugu ,umukozi ufite mu nshingano ze urubyiruko mu karere ka Rulindo bwana Sibomana Donath ,avuga ko ku bwe asanga ari ibintu by’ingenzi bizafasha igihugu ngo kuko urubyiruko ari rwo maboko yigihugu ,ndetse rukaba ari narwo Rwanda rwejo.
Donath yagize ati”Urubyiruko ni rwo mbaraga z’igihugu kandi zubaka kuba rugomba guhora rusobanurirwa ibyabaye mu gihugu bizafasha igihugu kutongera kugwa mu mahano nk’ayo igihugu cyacu cyaguyemo mu gihe cya jenoside.ikindi rugomba kwitabwaho kuko ni rwo ruzavamo abayobozi b’igihugu.”
Urubyiruko mu karere ka Rulindo rukaba rukomeje gusabwa guharanira kwanga umugayo,bagakora kugira ngo biteze imbere bityo bagateza imbere n’igihugu muri rusange.


text:
Gakenke: Umuvunyi Mukuru yasabye abaturage kureka kuburana urwa ‘Ndi igabo’
Muri gahunda Urwego rw’Umuvunyi rugira yo kwegera abaturage no kubakemurira ibibazo, Umuvunyi Mukuru yasabye abaturage b’Akarere ka Gakenke, Umurenge wa Nemba, kureka kuburana urwa “ Ndi igabo”. Umuvunyi Mukuru Aloysia Cyanzayire yabivuze kuri uyu wa 18 Werurwe ahereye ko hari abaturage bemera bakishora mu manza kandi bazi ko nta n’ukuri bafite aho birangira batakaje ibiruta ibyo bakurikiranaga.
Umuvunyi yatangaje ko impamvu y’ibikorwa nk’ibi ari ukuganira n’abaturage ku ruhare rwabo mu (...)
Muri gahunda Urwego rw’Umuvunyi rugira yo kwegera abaturage no kubakemurira ibibazo, Umuvunyi Mukuru yasabye abaturage b’Akarere ka Gakenke, Umurenge wa Nemba, kureka kuburana urwa “ Ndi igabo”.
Umuvunyi Mukuru Aloysia Cyanzayire yabivuze kuri uyu wa 18 Werurwe ahereye ko hari abaturage bemera bakishora mu manza kandi bazi ko nta n’ukuri bafite aho birangira batakaje ibiruta ibyo bakurikiranaga.
Umuvunyi yatangaje ko impamvu y’ibikorwa nk’ibi ari ukuganira n’abaturage ku ruhare rwabo mu kunganira uru rwego mu kurwanya ruswa n’akarengane, kumva no gukemura ibibazo bitabonewe ibisubizo cyangwa bene byo batishimiye imikirize yabyo.
Yagize ati “Ubusanzwe inzego zegereye abaturage ni zo zigomba gukemura ibibazo byabo kugira ngo hatagira utakaza umwanya asiragira mu zindi nzego aho gukora ibimuteza imbere.”
Cyanzayire yasabye aba baturage kujya bagereranya ibyo batakaza n’ibyo bakurikiye, kuko hari abo usanga baburana ibintu bidafatika kandi rukabura gica.
Muri aka Karere by’umwihariko Umurenge wa Nemba, ibibazo by’akarengane bikunze kuhaboneka ni ibishingiye ku masambu, iby’urugomo, kudahembwa mu gihe amasezerano y’akazi aba yararangiye, amakimbirane mu ngo no kudahabwa uburenganzira ku basezerewe ku kazi mu nzego za Leta.
Ku bufatanye n’inzego z’ibanze, Umuvunyi Mukuru yagennye uko buri kibazo kigomba gukemuka.
Umuhoza Rwabukumba, Umunyamabanga Nshingwabikorwa w’Umurenge wa Nemba avuga ko akenshi abaturage basiragira mu manza kubera kusasobanukirwa n’inzego nyir’izina zigomba kubakemurira ibibazo
Uruhare rw’abaturage mu kurwanya ruswa n’akarengane ni ugutanga amakuru ku Rwego rw’Umuvunyi, bahamagara cyanwa bakoresha ubutumwa bugufi ku murongo utishyurwa cyangwa bagakohereza ubutuma kuri email.
Urwego rw’Umuvunyi rumaze kuzenguruka mu turere tugera ku 10 mu gihugu humvwa ibibazo by’abaturage no kubikemura cyangwa kubyohereza mu zindi nzego zishinzwe kubikemura.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Rwanda : Umuco mwiza ni ukumenya ko undi afite agaciro n’icyubahiro-Umuyobozi wa Burera
Umuyobozi w’akarere ka Burera atangaza ko umuco mwiza udashingira ku butunzi gusa ngo ahubwo ushingira ku bwubahane, buri wese aha agaciro mugenzi we.
Ubwo hasozwaga icyumweru cyahariwe umuco, tariki ya 23/11/2012, Semabagare Samuel yavuze ko kubahana ndetse no guhana agaciro biramba bikageza ku iterambere kurusha ubutunzi uko bwaba bungana kose.
Agira ati “umuco mwiza ni ukubaha abaturage, umuco mwiza mu banyarwanda ni ukubaha mugenzi wawe, yaba ari umwana, yaba ari ukuze…uwo muco mwiza wo guha buri wese agaciro nibyo biramba kurusha yenda kwibwira ko iterambere rishingiye ku mazu y’ama-Etage(imiturirwa) cyangwa se ku bifaranga byinshi”.
Akomeza avuga ko umuryango ushobora kuba ufite amafaranga menshi ariko nta mahoro ufite. Kubera kutubahana usanga abo muri uwo muryango babanye nabi buri wese ari nyamwigenda ho bagakoresha umutungo wabo nabi ndetse ababyeyi badaha n’uburere bwiza abana babo.
Umuryango nk’uwo usanga umugore n’umugabo buri wese ajya muri hoteli ye bagatagaguza maze bagataha bukeye abana babo babuze ubarera. Ayo mafaranga ntacyo yaba amaze kuko kwaba ari ugusenya nk’uko Sembagare abisobanura.
Yongera ho ko imiryango nk’iko iba yarabuze umuco wo gukundana, wo kubahana, wo kwicisha bugufi, wo gushyira mu gaciro, wo gushishoza no kudahubuka.
Sembagare avuga ko kandi ubumwe ari inkingi ikomeye ishyigikira umuco w’abanyarwanda kuko abashyize hamwe nta kintu gishobora kubananira. Abantu bafite ubumwe bagera ku iterambere ryihuse kandi rirambye nk’uko abihamya.
Agira ati “igihugu kidafite ubumwe gishobora kubaka amazu kuyasenya bikaba umunsi umwe. Byose bishingira ku bumwe kandi ubumwe ni umuco nyarwanda”.
Sembagare yongera ho ko abanyarwanda bakomora umuco ku bakurambere. Abo bakurambere babanaga neza kandi bakira neza ababagana. Ibyo nibyo bigomba gukomeza kuranga umuco nyarwanda nk’uko abisobanura.


text:
Association Dushyigikirane ikorera mu murenge wa Masoro,akarere ka Rulindo,abarigize bavuga ko bateye imbere ku buryo bushimishije.
Iyi Association igizwe ahanini n’abagore b’abapfakazi ,abantu bageze mu zabukuru,ndetse n’abana b’imfubyi.Intego yayo akaba ari ugushyigikira, no gufasha aba bantu bavuzwe haruguru kwiteza imbere, bakora imirimo itandukanye ibabyarira inyungu.
Kubavana mu bwigunge,kubafasha guhindura imyunvire, no kureba imbere kugira ngo barusheho gutegurira ubuzima bwabo kuba bwiza kurushaho,birengangije ibibazo bahuye nabyo nizo ntego z’abanyamuryango ba Association Dushyigikirane.
Bimwe mu bikorwa bakora byo kwiteza imbere birimo guhinga ibihingwa nk’umuceri,ibisheke n’ibindi. Bafite kandi n’ibikorwa by’ubworozi,aho borora amafi,intama n’andi matungo atandukanye.Buri munyamuryango akaba afite itungo mu rugo rwe.
Abanyamuryango ba Association kandi baraboha,baradoda ,barafuma,mbese muri make bakora ibintu byinshi kandi byiza bibasha kubateza imbere nk’uko nabo ubwabo babyivugira.
Nyirahategekimana Rose,umwe mu bagize Association Dushyigikirane,avuga ko ibyo bakora byabashije kubakura mu bukene.
Yagize ati”Twabashije kwiteza imbere biturutse mu bikorwa dukora hano muri Association yacu.Nkiza muri iyi association nari umukene ntacyo ngira ,ariko ubu maze kugera kuri byinshi kandi binshimishije.Niguriye mituweri n’umuryango wanjye,mbasha kugurira ibikenewe byose n’umuryango wanjye.”
Mukantagara Clementine,nawe yemeza ko kuba bari hamwe babashije kungikanya imbaraga bakaba barateye imbere.
Yagize ati”Kuba twarashyize hamwe twabashije kwikemurira ibibazo by’ubukene byari bitwugarije.Twebwe dukorera hamwe’tukungurana ibitekerezo,ku buryo umwe iyo afite icyo yakungura abandi akivuga bityo bigatuma tujyenda turushaho gutera imbere.”
Akomeza avuga ko abana b’infubyi bari muri iyi association,bose babasha kwiga,abapfakazi bazamuye ingo zabo,ngo muri make biteje imbere babikesha gukorera hamwe.”
Abanyamuryango ba Association Dushyigikirane nk’uko izina ryabo ribivuga ,ngo ni ugushyigikirana muri byose ni cyo kizatuma abanyarwanda batera imbere.Ngo nta kuba nyamwigendaho ,ahubwo abantu bose bakwiye gushyigikirana bagakorera hamwe, bityo bakagera ku iterambere rirambye .
Iyi Association yashinzwe mu mwaka w’1995,ikaba imaze imyaka isaga 17 ikora.Kuri ubu ikaba igizwe n’abanyamuryango bagera kuri Magana atandatu na 12.


text:
Rwanda | Huye: abakozi ba INMR bazatanga miliyoni zisaga 19 zigenewe ikigega Agaciro
Kuri uyu wa 5 Nzeri, 2012 ni bwo abakozi b’Ikigo cy’Ingoro z’igihugu z’Umurage w’u Rwanda biyemeje gutanga miriyoni 19, ibihumbi 235 n’amafaranga 692 agenewe ikigega Agaciro Development Fund. Hari nyuma y’ibiganiro bagize hagati yabo, byari biyobowe n’umunyamabanga nshingwabikorwa w’Intara y’amajyepfo, Izabiriza Jeanne.
Aya mafaranga angana gutya yavuye ku ko abakozi b’iki kigo uko ari 70 biyemeje gutanga amafaranga angana n’umushahara wabo wose w’ukwezi. Biyemeje rero ko bazagenda bakatwa make makeya mu gihe cy’amezi 10. Biyemeje kandi ko buri kwezi bazajya bagira amafaranga batanga ubwabo ku giti cyabo, bitanyuze ku afatwa ku mushahara, yo gushyigikira iki kigega.
Kayonga Gabriel ni umwe mu bakozi b’iki kigo. Yavuze ko kuba yiyemeje gutanga umushahara we wose atari uko yari abuze icyo ayakoresha, ko ahubwo yabitewe n’uko yumva ko iki kigega kizagirira igihugu akamaro.
Yagize ati « hari ubwo amafaranga twashyize muri iki kigega yazavamo igikorwa cyo kubaka irindi shami ry’Ingoro z’Umurage w’u Rwanda. Hari ubwo yazubaka amashuri cyangwa amavuriro abana bacu bakazabona amashuri yo kwigiramo. Kuyatanga rero si uguhomba, ni ukubaka igihugu cyacu. »
Umuyobozi wa INMR, Umuliisa B. Alphonse, yishimiye kuba abakozi b’ikigo ayobora biyemeje gutanga amafaranga angana kuriya agenewe ikigega Agaciro Development Fund. Yagize ati « natunguwe cyane no kubona abakozi ba INMR biyemeza gutanga amafaranga angana kuriya. Bayatanze ku bushake bwabo, nta gahato, kandi uretse umushahara wabo, baniyemeje kuzarenzaho n’ayandi kugeza ubu tutaramenya umubare ».
Kuri we kandi, ikigega Agaciro kiziye igihe kuko ari bwo buryo bwo gutuma Abanyarwanda bifasha, bakikomeza, badategereje abaza babazungurizaho amasheki bababwiriza ibyo gukora. Yunzemo agira ati « gusobanura agaciro k’Abanyarwanda ni ibintu byinshi : nanga umugayo, nanga gusuzugurwa, ndi imfura, ndi inyangamugayo. Ubwo ni bwo buryo bw’agaciro k’Abanyarwanda ».
Marie Claire Joyeuse


text:
Nyamasheke: Gukoresha ishyiga rya “Canarumwe” bishobora kurengera ibidukikije
Abaturage bo mu murenge wa Nyabitekeri mu karere ka Nyamasheke barashishikarizwa gukoresha ishyiga rya “Canarumwe” kuko ngo rigabanura ibicanwa, bityo rikaba ryafasha mu kubungabunga ibidukikije.
Ibi byasabwe abaturage b’umurenge wa Nyabitekeri ku wa Kane, tariki ya 23/01/2014, ubwo batangizaga ku mugaragaro ubukangurambaga bwo kubaka Rondereza hagamijwe kubabanura ingano y’inkwi zikoreshwa mu gucana.
Muri iki gikorwa cyabereye mu kagari ka Mariba, bamwe mu baturage batangiye gukoresha iri shyiga rya Canarumwe bemeza ko ari ingirakamaro kuko rigabanura ingano y’inkwi zacanwaga mu buryo budasubirwaho.
Mukandirima Antoinette wubakiwe “Canarumwe” atangaza ko uretse ko iri shyiga rigabanura ingano y’ibicanwa, ngo rinatuma umuntu abasha kugira isuku mu gikoni cye.
Mukaruberwa Fransine, umwe mu bakuriye umushinga wo gukwirakwiza Rondereza (amashyiga agabanura ibicanwa) mu bice by’icyaro ku bufatanye n’Umushinga w’Abaholande “SNV”, yavuze ko ishyiga rya “Canarumwe” riza ku mwanya wa mbere mu kugabanya ibicanwa mu mashyiga 11 yakorewe ubushakashatsi kandi akavuga ko ari ishyiga ryujuje ubuziranenge ndetse ko rishobora kuramba kuva ku myaka itanu kugeza kuri irindwi iyo ryafashwe neza.
Mukaruberwa akomeza avuga ko ibyiza by’iri shyiga ari byinshi kuko rituma ibiryo bishya vuba umuntu akazigama igihe, rikabika ubushyuhe kandi rikagabanya imyotsi, rikarodereza ibicanwa urikoresha akazigama amafaranga yatangaga ku nkwi, bityo n’intego yo kubungabunga ibidukikije ikagerwaho.
Umukozi w’akarere ka Nyamasheke ushinzwe ibidukikije, Iyakaremye Evelyne yakanguriye abaturage b’umurenge wa Nyabitekeri ko buri rugo rukwiriye kubaka Rondereza kugira ngo bashyire mu bikorwa gahunda yo kugabanura ingano y’ibicanwa, bityo birengere amashyamba n’ibidukikije muri rusange.
Muri iki gikorwa, habayeho kubakira amashyiga abaturage batatu mu mudugudu wa Murenge, akagari ka Mariba mu murenge wa Nyabitekeri kugira ngo abaturage basobanukirwe kurushaho uburyo bwo kuyubaka no kuyafata neza.
Mu karere ka Nyamasheke, amashyiga ya Canarumwe akorwa na Koperative COPMONYA isanzwe izobereye mu bikoresho binyuranye by’ibibumbano, naho amakoperative y’abajyanama b’ubuzima mu mirenge akaba ari yo yabonye amahugurwa yo kuyubaka no kuyakwirakwiza mu ngo z’abaturage.


text:
Rukumberi: Abacitse ku icumu rya Jenoside muri gahunda yo kwibuka amatongo y’iwabo
Mu gihe hasigaye amezi make ngo hibukwe ku ncuro ya 19 Jenoside yakorewe Abatutsi mu Rwanda, Umuryango ARG Rukumberi (Association des Rescapés du Génocide de Rukumberi) wo mu karere ka Ngoma, watangije igikorwa cyo gushyira ibuye ry’urwibutso ku matongo y’imiryango yabo yishwe muri Mata 1994.
Icyo gikorwa cyitabiriwe n’abacitse ku icumu rya Jenoside yakorewe Abatutsi mu 1994 bo muri Rukumberi hamwe n’Umuryango Remember Tutsi Genocide wo mu Bubiligi gitangizwa ku miryango 15 ariko kikazakomeza. (...)
Mu gihe hasigaye amezi make ngo hibukwe ku ncuro ya 19 Jenoside yakorewe Abatutsi mu Rwanda, Umuryango ARG Rukumberi (Association des Rescapés du Génocide de Rukumberi) wo mu karere ka Ngoma, watangije igikorwa cyo gushyira ibuye ry’urwibutso ku matongo y’imiryango yabo yishwe muri Mata 1994.
Icyo gikorwa cyitabiriwe n’abacitse ku icumu rya Jenoside yakorewe Abatutsi mu 1994 bo muri Rukumberi hamwe n’Umuryango Remember Tutsi Genocide wo mu Bubiligi gitangizwa ku miryango 15 ariko kikazakomeza.
Icyo kikaba ikimenyetso cy’icyubahiro cyo kugira ngo abazajya banyura aho kiri bajye bazirikana ko abishwe bari umuryango mugari, batazize icyorezo cyangwa impanuka ahubwo bishwe n’interahamwe zari ziturutse imihanda yose hamwe n’iz’i Rukumberi bari baturanye kandi baziranye zibaziza kuba Abatutsi.
Umuyobozi w’umuryango Remember Tutsi Genocide wo mu Bubiligi, Eugene Mutabazi, yatangarije IGIHE ko icyo gikorwa kigamije kwerekana ko aho hantu hari hatuwe. Ibi ngo akenshi biterwa n’uko hari abacitse ku icumu bakiri bato batibuka aho bavukiye bakanaharererwa.
Mutabazi ati "amateka ya Rukumberi ni maremare kuva mu 1959-1994, kuko hari haraciriwe Abatusi baturutse mu cyahoze ari Gitarama, Butare, Gikongoro n’ahandi.”
Umuryango Remember Tutsi Genocide wafashije no mu gikorwa cyo kubarura amazina y’abantu basaga ibihumbi cumi na bitanu biciwe muri ako gace, akaba yarashyizwe ku rubuga rw’uwo muryango. Hakozwe n’inyigo yo kubaka urwibutso rwa Rukumberi.
Umuhuzabikorwa wa ARG Rukumberi Kabandana Callixte, asaba abarokotse Jenoside gukomeza kwigirira icyizere no kwihesha agaciro, aho guhora bitwa abatishoboye.
Umunyamabanga Nshingwabikorwa w’Umurenge wa Rukumbeli, Nyamutera Emmanuel, yashimiye ARG Rukumberi ibikorwa byayo bikomeje guha agaciro abazize Jenoside. Akomeza avuga ko icyakozwe gifasha abakiri bato kugira ngo bagire aho bavugira, bityo agace ababyeyi babo bari batuyemo katazazima ahubwo barusheho kubaka amateka.
Ku birebana n’uburyo bwo kwita kuri ibyo bimenyetso aho byashyizwe yatangarije, Nyamutera yatangarije IGIHE ko habayeho igikorwa cyo gukangurira abaturage ibigiye kuhakorerwa n’akamaro kabyo, kandi bakazibandana no gukorera amarondo aho hantu batibagiwe n’isuku yaho.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Itsinda Kidz Voice rizamurika alubumu yabo tariki 18.8.2012, imiyitozo y’uko bazaririmbira abakunzi babo ndetse n’ab’injyana ya Reggae muri rusange bayigeze kure.
Iri tinda rigiye kumurika alubumu yabo ya mbere bise “African Children”, ni itsinda rigizwe n’abana bava inda imwe bakaba bakora injyana ya Reggae kandi bakaba bazi kuririmba munjyana y’umwimerere (Live) bifashishije ibicurangisho akaba ari nabo bicurangira.
tariki 15.8.2012 ubwo twavuganaga na Heritier ari nawe mukuru muri iri tsinda, twamubajije aho bageze bitegura atubwira ko imyitozo bayigeze kure. Heritier yagize ati: “Imyitozo tuyigeze kure kabisa kandi ndabona bigenda neza N’ubu tuvugana turi muri repetition. Imyitozo tuyikora guhera 17h I Nyamirambo.”
Kidz Voice ni itsinda rishimisha abantu cyane haba mu kuririmba kubera uburyo usanga bafite gahunda imwe (organisés) haba n’ubuhanga bubaranga ndetse n’ingufu ubona bashyira mumuziki wabo.
Twabibutsa ko ibirori byo kumurika alubumu yabo ari tariki 18.8.2012 kuri One Love hazwi ku izina ryo kwa Rasta ku Kinamba hafi ya Cadillac. Igitaramo kizatangira ku isaha ya saa kumi n’ebyiri z’umugoroba (18h) kwinjira bikaba ari amafranga y’u Rwanda 3000 mu myanya y’icyubahiro na 2000 ahasigaye.
Share and Enjoy